KKM bakal tubuh Majlis Autisme Nasional

KUALA LUMPUR, 16 Zulhijjah 1443H, Sabtu – Kementerian Kesihatan (KKM) akan menubuhkan Majlis Autisme Nasional dalam masa terdekat sebagai pusat pihak berkepentingan berkenaan autisme.

Menteri Kesihatan Khairy Jamaluddin berkata penubuhan majlis itu bertujuan membangunkan strategi intervensi bersepadu bagi individu yang berada dalam spektrum autisme.

Beliau berkata KKM akan menyediakan kertas Kabinet mengenai penubuhan majlis itu dan akan membentangkannya kepada Kabinet dalam tempoh sebulan atau dua bulan akan datang.

“Majlis ini bukan hanya memperlihatkan sokongan yang kita beri kepada ibu bapa atau individu autisme di peringkat kanak-kanak tetapi juga intervensi sokongan yang kita dapat beri kepada mereka apabila mereka menjadi dewasa dan ingin menyumbang kepada pembangunan negara,” katanya.

Khairy berkata demikian kepada pemberita selepas merasmikan penutupan Bengkel Transformasi Strategi dan Memperkasa Penjagaan Autisme di sini.

Menurut Khairy, penubuhan majlis itu akan melibatkan pelbagai kementerian serta pihak berkepentingan dan antara kementerian dicadangkan menyertainya ialah Kementerian Pendidikan, Kementerian Sumber Manusia serta Kementerian Pembangunan Wanita, Keluarga dan Masyarakat.

Beliau berkata menerusi majlis itu, beliau berharap untuk membangunkan Pendaftaran Klinikal Autisme Kebangsaan sebagai pangkalan data kes autisme di negara ini.

Mengenai bengkel berkenaan, Khairy berkata perkara yang dibangkitan termasuk perlindungan insurans kepada individu autisme akan diteliti oleh Majlis Autisme Nasional itu kelak dan Bank Negara sebagai badan kawal selia industri insurans di negara ini boleh jemput untuk memberi pandangan. – Bernama


Mana janji nak turun harga minyak?

Oleh Siti Fatimah Ishak

BANGI, 20 Syaaban 1444H, Isnin – Pentadbiran kerajaan baharu ketika ini masih goyah, apatah lagi tiada satu pun tindakan ‘wow’ untuk menyelesaikan masalah rakyat yang terus dihimpit pelbagai masalah.

Realitinya ekonomi negara masih tenat, hutang semakin meningkat dan pengangguran semakin bertambah, bahkan peluang pekerjaan untuk kebanyakan graduan masih kabur.

Bagi Ketua Aktivis Muafakat, Haji Rashidi Haris, kerajaan pimpinan Datuk Seri Anwar Ibrahim gagal mencapai sebarang pencapaian membanggakan setelah 114 hari memerintah.

“Kalau ada pun bagi menampakkan kerajaan sedang bekerja ialah penangkapan tokoh-tokoh politik di kalangan musuh kepada parti yang memerintah.

“Budaya ini sudah menjadi lumrah, yang menang akan tangkap tokoh dari kalangan menentang untuk tunjukkan yang menang betul dan yang kalah itu salah dan jahat.

“Jalan cerita politik yang berulang-ulang setiap kali naiknya mana-mana parti menjadi pemerintah,” katanya kepada Ismaweb.net.

Beliau juga berkata, sikap pemimpin politik membuatkan rakyat semakin menyampah – pelbagai janji ditabur semata-mata mahu berkuasa.

“Hakikatnya, semua retorik semata-mata. Apa yang tidak retorik? Dari janji turun harga minyak, tutup kilang arak, hapuskan premis judi dan segalanya.

“Tiada satu pun dilaksanakan. Seperti yang kita sebut berkali-kali, yang ada hanyalah tangkapan secara terpilih yang dikaitkan dengan rasuah.

“Semuanya sekadar memberi ucapan bersemangat sahaja. Tidak ada telus seperti yang diharapkan,” katanya.


Lelaki disyaki jadi orang tengah pegawai kanan MBJB ditahan SPRM

JOHOR BAHRU, 4 Muharram 1443H, Jumaat – Seorang pesara yang dipercayai bertindak sebagai orang tengah kepada pegawai kanan di Majlis Bandaraya Johor Bahru (MBJB) untuk mendapatkan wang rasuah, ditahan Suruhanjaya Pencegahan Rasuah Malaysia (SPRM) Negeri Johor Cawangan Kluang di sini, malam tadi.

Menurut sumber, lelaki berusia 60 tahun itu ditahan di Pejabat SPRM Johor kira-kira 9 malam bagi membantu siasatan yang sedang dijalankan.

Sumber berkata hasil siasatan mendapati lelaki itu ketika bekerja sebagai penjawat awam, telah bertindak sebagai orang tengah kepada pegawai kanan MBJB itu bagi mendapatkan wang rasuah daripada kontraktor-kontraktor sebagai balasan meluluskan kerja yang dilaksanakan oleh kontraktor bagi projek-projek yang dikeluarkan oleh pihak MBJB pada 2020 dan 2021.

Siasatan ke atas lelaki itu dilakukan mengikut Seksyen 17(a) Akta SPRM 2009 yang memperuntukkan hukuman maksimum penjara 20 tahun atau denda lima kali nilai suapan atau RM10,000 mengikut mana lebih tinggi, jika sabit kesalahan.

Pengarah SPRM Johor Datuk Azmi Alias ketika dihubungi mengesahkan penahanan tersebut dan memaklumkan permohonan reman ke atas lelaki berkenaan akan dibuat di Mahkamah Majistret, di sini hari ini.

Pada 10 Ogos lepas, seorang pegawai kanan di MBJB ditahan SPRM kerana disyaki menerima rasuah daripada kontraktor ketika berkhidmat di Majlis Bandaraya Iskandar Puteri, di sini. – Bernama


Pencetus bangsa Melayu kembali melakar kegemilangan

FENOMENA filem Mat Kilau menunjukkan sejarah, penceritaan dan keseniaan mempunyai peranan besar dalam membawa semangat perjuangan terutama pada jiwa bangsa Melayu. Namun tanpa kita sedari perkara ini bukanlah suatu hal yang baru, ia telah lama mengalir dalam diri moyang kita sejak dahulu lagi.

Saya mengandaikan mungkin ada faktor jiwa, kekuatan khayalan dan budaya fikir bangsa ini yang tersendiri terhadap ilmu menyebabkan dirinya sangat terkesan dengan pengajaran kisah-kisah berbanding lainnya.

Kisah dan sejarah menjadi nadi yang mengalir dalam diri umat ini. Dikisahkan bangsa Melayu ketika pelayaran akan bawa seorang pencerita sebagai teman pemusafiran, raja-raja apabila ingin ditabal akan adanya penceritaan kisah-kisah terdahulu pada majlis tersebut. Dekatnya bangsa ini dengan penceritaan sehingga pada abad ke 19 disebutkan:

Kebanyakan dari mereka duduk membaca sejarah dan siarah raja raja Melayu dan bercakap akan hal dan peraturan dahulukala (Kisah Pelayaran ke Riau).

Seorang pengkaji Dr Hussain Othman menyebutkan oleh sebab ini Sulalatus Salatin, Hikayat Hang Tuah dan lain-lain ditulis dengan caranya tersendiri. Dia menyebut ramai tersalah tanggap dengan menilai penulisan ini seperti penulisan ‘sejarah biasa’ yang terikat dalam bentuk laporan peristiwa lalu mereka kecewa. Sedangkan kitab-kitab ini ditulis sebagai sebuah ibrah dan dipandang dalam kerangka konsep masa-ruang yang tersendiri.

Disebut dalam Sulalatus Salatin saat Raja menitahkan untuk dikarang kitab ini: “…supaya diketahui oleh segala anak cucu kita yang kemudian daripada kita, diingatkannya oleh mereka itu, syahadan beroleh faedahlah ia daripadanya”

Maka kaca mata bangsa ini terhadap masa lalu bukanlah laporan peristiwa yang kering seperti dipaksakan dalam pensejarahan hari ini, tetapi ia melihat sebagai suatu perkara yang hidup, ibrah yang menyuluhnya memandu ke masa hadapan. Sejarah dan Budaya adalah antara paksi kekuatan yang perlu kita pelihara dan semaikan bagi membangun peradaban masa hadapan.

Ketika melihat ramainya umat Melayu bersemangat, berkobar selepas keluar menonton filem ini, saya teringat bagaimana diceritakan bagaimana nenek moyang kita dahulu juga memilih ‘filem’ (kisah) sebagai inspirasi mereka sebelum keluar jihad menentang Portugis.

Disebut dalam Sulalatus Salatin: Maka Sultan Ahmad Syah pun mengampungkan orang, dan disuruh berhadir senjata;…segala hulubalang dan segala anak tuan-tuan semuanya bertunggu di balairung. Maka kata segala anak tuan-tuan itu, “Apa kita buat duduk saja ini? Baik kita membaca hikayat perang, supaya kita beroleh faedah daripadanya.”

Moga hikayat filem Mat Kilau ini juga memberi faedah sebagai langkah pertama bagi bangsa yang mulia ini untuk kembali melakar kegemilangan masa hadapannya.

Ustaz Muhammad Firdaus Zailani


Mengapa tiada amaran banjir? Ia jadi punca mangsa terperangkap

BANGI, 16 Jamadilawal 1443H, Selasa – Mengapa tiada sidang media atau sebarang amaran yang dikeluarkan oleh mana-mana agensi kerajaan seperti Agensi Pengurusan Bencana Negara (NADMA) dan jabatan kaji cuaca sebelum bencana banjir berlaku?

Persoalan itu ditimbulkan Pakar Meteorologi, Prof Azizan Abu Samah susulan melihat kegagalan pengurusan bencana daripada agensi kerajaan terlibat sejak 18 Disember lalu.

Beliau berkata, sekiranya agensi berkenaan mengeluarkan amaran sekurang-kurangnya satu hari awal melalui sidang media, pasti tiada masalah yang dihadapi ketika ini, dengan ramai mangsa yang terperangkap termasuk kehilangan nyawa.

“Mana-mana bencana, apa yang paling penting adalah amaran. Adakah ada any press conference yang dibuat oleh NADMA atau jabatan kaji cuaca untuk menyatakan betapa gentingnya keadaan, at least kalau dapat satu hari pun warning diberi kita takkan lihat orang tua terperangkap dan ada yang meninggal dunia.

“Satu hari amaran pun sudah cukup. Jadi mengapa itu tidak timbul? Itu adalah persoalan saya,” katanya dalam temu bual Dimensi di TV Pertiwi, malam ini.

Beliau berkata, selain amaran, respon terhadap bencana juga adalah faktor utama yang perlu dipandang serius supaya bantuan dapat disalurkan sebaiknya kepada mangsa.

“Kalau di Kelantan, kita sudah buka bilik gerakan. Saya bukan bercakap mengenai masalah banjir lagi, tetapi penguruan bencana. Respon bagaimana terhadap bencana banjir itu.

“Adakah respon itu telah diatur? Adakah sistem-sistem menyalurkan bantuan telah dibuat. Itu yang penting, respon semasa dan selepas bencana. Ia bukan pertama kali lagi, kita dah hadapi pada 2017 di Pulau Pinang, kemudian 2014 di Kelantan dan 2004 di Johor,” katanya.

Ditanya mengenai dakwaan tular di media sosial kebelakangan ini, kononnya akan berlaku gelombang lain untuk beberapa hari akan datang, Prof Azizan menyifatkan ia hanya khabar angin dan palsu.

“Apa yang ditularkan itu bohong, namun itu tidak bermakna saya menafikan ada lagi laluan udara sejuk yang mungkin menyebabkan banjir.

“Sekarang kita nak masuk ke La Nina, dan selalunya apabila La Nina negara akan menerima lebih banyak hujan iaitu mungkin 10 ke 20 peratus lebih.

“Maka, saya tidak mengatakan kemungkinan untuk banjir lagi itu tidak ada, bukan. Tetapi apa yang ditularkan sekarang ini adalah tidak benar,” katanya.


Zuraida sangkal dakwaan BN tolak permohonan PBM

BANGI, 20 Safar 1444H, Jumaat – Presiden Pengganti Parti Bangsa Malaysia (PBM), Datuk Zuraida Kamaruddin menegaskan perbincangan berhubung penyertaan parti itu dalam Barisan Nasional (BN) masih berjalan.

Beliau berkata, khabar angin berhubung penolakan PBM dalam gabungan politik itu tiada dalam pengetahuannya setakat ini.

“Tidak timbul isu ‘ditolak’. Tidak ada dalam rekod saya dan saya tidak tahu.

“Perbincangan berjalan dengan baik dan positif. Jadi, saya bekerja untuk perkukuhkan parti. Itu lebih penting,” katanya seperti dipetik portal media tempatan.

Sebelum ini, media melaporkan, permohonan PBM untuk menyertai BN masih tergantung meskipun telah menyerahkan borang permohonan.

Pada masa sama, beberapa pemimpin BN dan UMNO turut bersuara menolak penyertaan PBM ke dalam gabungan berkenaan.

Antara menolak adalah UMNO Bahagian Ampang atas alasan mereka tidak mahu ahli parti yang tidak mempunyai pendirian tetap dalam hala tuju politik.

Dalam pada itu, Zuraida yakin rakyat dapat menerima PBM sekali gus memenangi kerusi-kerusi yang akan ditandingi pada Pilihan Raya Umum ke-15 (PRU15) kelak.

“Insya-Allah, boleh menang tujuh kerusi Parlimen dan tujuh kerusi Dewan Undangan Negeri,” katanya.


Tahanan mati akibat kecuaian Israel, Hamas gesa kebangkitan besar-besaran

TEL AVIV, 25 Jamadilawal 1444H, Selasa – Seorang tahanan Palestin yang menghidap kanser dan koma yang lama, dilaporkan meninggal dunia kerana komplikasi perubatan yang disengajakan ketika dalam penjara Israel.

Nasser Abu Hmaid, 50 tahun disahkan meninggal dunia pagi tadi di Pusat Perubatan Shamir Israel, yang dahulunya dikenali sebagai Pusat Perubatan Assaf Harofeh dan terletak 15 kilometer (9.3 batu) tenggara Tel Aviv.

Persatuan Banduan Palestin (PPS) dan Suruhanjaya Hal Ehwal Tahanan dan Bekas Tahanan Palestin berkata, Nasser telah dipindahkan dari Hospital Penjara Ramla ke pusat perubatan pada petang Isnin selepas  kesihatannya merosot teruk.

Nasser bertarung nyawa selama beberapa bulan di Hospital Penjara Ramla.

Kesihatannya semakin merosot di apabila sel-sel kanser di seluruh badan semakin merebak dan paru-paru kirinya rosak teruk.

Dia berasal dari kem pelarian al-Amari di bandar Ramallah, Tebing Barat yang diduduki.

Dia dipenjarakan sejak 2002 dan dijatuhkan hukuman penjara seumur hidup selepas mahkamah Israel mendapati dia bersalah kerana menyertai serangan semasa Intifada Palestin Kedua.

Nasser disahkan menghidap kanser paru-paru pada Ogos 2021 selepas pihak berkuasa haram Israel menangguhkan penyediaan pemeriksaan dan rawatan perubatan.

Keluarganya telah merayu kepada semua badan antarabangsa untuk mengambil tindakan segera bagi menyelamatkan nyawa anak lelaki mereka.

Gerakan Perjuangan Islam Palestin (Hamas) yang berpangkalan di Gaza kesal dengan insiden ini kerana ianya jelas kecuaian perubatan pihak rejim Israel.

Jurucakap gerakan Islam itu, Hazem Qassem dalam satu kenyataan hari ini berkata, Nasser memerangi pasukan pendudukan Israel sehingga nafas terakhirnya, dan mewakili seluruh negara Palestin.

Beliau menyifatkan kematian tahanam Palestin itu sebagai jenayah besar yang dilakukan rejim Tel Aviv terhadap tahanan Palestin dan rakyat Palestin secara amnya.

Beliau turut menegaskan, salah laku itu mesti dihadapi dengan kebangkitan besar-besaran yang bertujuan untuk memaksa Israel meninggalkan polisi jenayah kecuaian perubatannya.

Qassem menegaskan, dasar kecuaian perubatan mendedahkan sejauh mana keganasan Perkhidmatan Penjara Israel terhadap tahanan Palestin, sambil menambah bahawa Hamas telah meletakkan isu tahanan sebagai fokus utama.

Dilaporkan lebih daripada 7,000 rakyat Palestin dipenjarakan di penjara Israel.

Pertubuhan hak asasi manusia berkata, Israel melanggar semua hak dan kebebasan yang diberikan kepada tahanan oleh Konvensyen Geneva Keempat.

Pihak berkuasa penjara Israel mengekalkan tahanan Palestin dalam keadaan yang menyedihkan tanpa piawaian kebersihan yang betul.

Tahanan Palestin juga telah tertakluk kepada penyeksaan sistematik, gangguan, dan penindasan. – Agensi


Tangguh Parlimen berdasarkan sains dan fakta kesihatan: TPM

BERA, 22 Zulhijjah 1442H, Ahad – Penangguhan Sidang Khas Dewan Rakyat pada esok (2 Ogos), dibuat berdasarkan sains dan fakta kesihatan, dan bukannya disebabkan oleh agenda politik, tegas Timbalan Perdana Menteri Datuk Seri Ismail Sabri Yaakob.

Beliau berkata keputusan itu dibuat selaras dengan cadangan Ketua Pengarah Kementerian Kesihatan (KKM) Tan Sri Dr Noor Hisham Abdullah susulan perkembangan kes positif yang berlaku dalam tempoh empat hari persidangan yang bermula Isnin lepas.

“KKM mempunyai Akta 342 (Akta Pencegahan dan Pengawalan Penyakit Berjangkit 1988) untuk menangguhkan (Parlimen) atas faktor kebimbangan. Kita tiada gelembung hijau Parlimen…yang mana mereka ini hanya dibolehkan dari Parlimen terus pulang ke rumah dan langsung tidak ke mana-mana.

“…dan kita tidak tahu, jika ada yang positif mereka akan pulang ke rumah dan bertemu ahli keluarga selain mungkin ada ke tempat lain seperti masjid, pasar raya dan sebagainya yang berisiko merebakkan kes kepada lebih ramai lagi,” katanya.

Ismail Sabri yang juga Menteri Pertahanan berkata demikian kepada pemberita selepas menyampaikan bantuan bakul makanan kepada golongan memerlukan di Masjid Charuk Puting serta meninjau pelaksanaan jambatan Guai di sini hari ini.

Setakat ini, Ismail Sabri memaklumkan sebanyak 19,372 bakul makanan telah diagihkan kepada individu yang memerlukan sekitar daerah Bera, selain turut disampaikan ialah keperluan masjid dan surau termasuk set pengurusan jenazah.

Pada 28 Julai lepas, Dr Noor Hisham mengesahkan 56 kes positif dikesan dalam ujian saringan yang dilakukan antara 21 hingga 25 Julai lalu bagi sesi Mesyuarat Khas Parlimen manakala ujian saringan pada Khamis lepas mendapati 11 lagi individu turut positif.

Ismail Sabri juga menjelaskan bahawa KKM pada mesyuarat khas yang dihadirinya sebelum persidangan berlangsung, telah mencadangkan supaya sesi Parlimen ditangguhkan atau dijalankan dengan syarat tempoh persidangan dipendekkan serta jumlah kehadiran ahli Parlimen dihadkan kepada 80 orang pada satu-satu masa, namun perkara itu tidak dipersetujui pembangkang.

“Kita takut berlaku peningkatan kes, namun mereka kata belum berlaku dan cuba (bersidang) dulu dan dilakukan juga walaupun sudah nampak akan berlaku peningkatan kes. Lepas empat hari bersidang, buat swab test dan memang ada lagi pertambahan kes.

“Akhirnya KKM keluarkan nasihat supaya Parlimen ditangguhkan dan kita ikut kerana ini isu yang melibatkan nyawa,” katanya.

Sehubungan itu, Ismail Sabri berharap tiada pihak yang mempolitikkan isu penangguhan itu, namun tidak hairan jika ia berlaku kerana menyifatkan politik di Malaysia tidak pernah reda, berbanding di negara lain yang tamat selepas berakhirnya pilihan raya.

Semalam, Setiausaha Dewan Rakyat Nizam Mydin Bacha Mydin menerusi kenyataan memaklumkan bahawa Mesyuarat Khas Penggal Ketiga Parlimen ke-14 pada Isnin ini ditangguhkan ke tarikh yang akan ditetapkan kemudian.

Sementara hari ini, Setiausaha Dewan Negara Muhd Sujairi Abdullah mengeluarkan notis memaklumkan mesyuarat khas Dewan Negara yang dijadualkan pada 3 hingga 5 Ogos ini ditangguhkan ke suatu tarikh yang akan ditetapkan kelak. – Bernama


Guru positif COVID-19, KPM digesa perketat aspek keselamatan

BANGI, 12 Jamadilakhir 1442H, Isnin – Ikatan Guru-Guru Muslim Malaysia meminta Kementerian Pendidikan Malaysia (KPM) mengetatkan aspek keselamatan para guru terutama ketika menjalankan tugas.

Ini susulan laporan media yang mengesahkan 11 orang guru di Terengganu positif wabak COVID-19.

Guru-guru itu dilaporkan menyertai pengajaran dan pembelajaran di rumah (PdPR) anjuran Pejabat Pendidikan Daerah (PPD) Terengganu secara bersemuka.

Presiden iGuru, Ustaz Mohd Azizee Hasan berkata, peraturan ketat termasuklah pemakaian pelitup muka, peralatan pelindung diri (PPE) dan pematuhan kepada prosedur operasi standard (SOP) yang ditetapkan.

“iGuru bimbang jika ada mana-mana guru yang mengajar pelajar Sijil Pelajaran Malaysia (SPM) dan disahkan positif COVID-19, ia akan mengundang masalah kepada pelajar-pelajar dari aspek persediaan menghadapi SPM.

“Justeru langkah penguatkuasaan yang tegas perlu untuk menjamin keselamatan dan kesihatan warga guru dan para pelajar,” katanya dalam kenyataan hari ini.

Faktor utama iGuru menggesa pihak KPM mengutamakan aspek keselamatan guru kerana mereka adalah barisan hadapan utama pendidikan.

“iGuru berharap kejadian seperti itu tidak berulang dan tindakan mengadakan bengkel ketika kes jangkitan semakin meningkat tidak wajar dilaksanakan,” katanya.


Rakyat selangor 6.4 juta, tapi hanya 400,000 daftar vaksin

SHAH ALAM, 10 Syaaban 1442H, Rabu – Menteri Besar Selangor, Datuk Seri Amirudin Shari mahu usaha menggalakkan masyarakat di negeri itu mendaftar bagi pengambilan vaksin COVID-19 diperhebat berikutan hanya kira-kira 400,000 daripada 6.4 juta penduduknya berbuat demikian setakat ini.

Amirudin berkata, untuk itu, beliau akan bermesyuarat dengan Menteri Penyelaras Program Imunisasi COVID-19 Kebangsaan Khairy Jamaluddin esok.

“Di Selangor kita ada 6.4 juta rakyat dan kira-kira 1 juta warga asing, namun yang berdaftar hanya  400,000 orang sahaja.

“Pendaftaran mereka ini sangat perlu, semua pihak tidak kira (siapa) harus didaftarkan untuk mendapat giliran mengambil vaksin,” katanya kepada pemberita di sini hari ini.

Program Imunisasi COVID-19 Kebangsaan yang dilancarkan pada 24 Feb lepas menyasarkan untuk memberi vaksin COVID-19 kepada 80 peratus penduduk di negara ini menjelang awal tahun depan.

Dalam isu berasingan, Amirudin berkata, untuk tempoh tiga bulan pertama tahun ini,  pihak berkuasa berjaya mengelakkan sembilan potensi pencemaran yang mungkin menyebabkan henti tugas di loji-loji rawatan air negeri itu.

“Kita juga menyedari bahawa masalah (pencemaran sungai) ini berterusan, bukan hanya daripada kilang yang tidak berdaftar dan tidak sah, ada juga daripada kilang yang sah, dan ada juga disebabkan kelemahan sistem kumbahan kita, ada juga disebabkan daripada kecuaian ataupun tindakan yang sengaja,” katanya. – Bernama


Rumah musnah akibat banjir, Ebit Liew bantu keluarga di Raub

RAUB, 1 Jamadilakhir 1442H, Khamis – Usaha dan kegigihan pendakwah terkenal, Ustaz Ebit Liew dalam membantu golongan memerlukan terus memberikan inspirasi kepada rakyat Malaysia dan menjadi perhatian ramai.

Terbaharu, dalam usaha membantu mangsa banjir di Pahang, beliau yang juga seorang usahawan bertemu dengan sebuah keluarga yang terpaksa tinggal di salah satu pusat pemindahan sementara (PPS) meskipun keluarga lain sudah pulang ke kediaman masing-masing.

Dalam perkongsian di laman Facebooknya, Ebit berkata, situasi itu berlaku berikutan rumah keluarga berkenaan musnah dalam bencana banjir dan tidak lagi boleh didiami.

“Sedih rasa. Semalam terus ke Raub dari Temerloh bila dapat berita mesej dari komen Facebook sebuah keluarga masih tinggal di salah satu pusat pemindahan banjir sedangkan keluarga lain semua dah balik.

“Sudah tiada tempat nak dituju. Rumahnya semua dah musnah. Barang berniaga untuk jualan pagi semua musnah. Tiada apa lagi tinggal.

“Rumah itu dalamnya semua dah musnah. Langsung tak boleh duduk. Sampai semalam abang kakak ni menangis,” katanya, hari ini.

Ebit berkata, semalam, ketua kampung telah membawanya melawat keluarga tersebut bagi melihat keadaan rumah mereka.

Pada ketika itu juga, Ebit bersama pasukannya mengambil inisiatif mencari rumah sewa baharu yang boleh didiami keluarga tersebut.

Katanya, beliau bertemu dengan tuan rumah yang baik dan menyewakan sebuah rumah untuk keluarga malang itu.

“Sampai waktu Maghrib. Syukur terus carikan rumah sewa yang saya akan bayar sewa. Semalam siap bayar deposit semua. Saya hadiahkan abang kakak ini peti ais, mesin basuh, katil, kipas, periuk nasi, dapur dan barang lain untuk keperluan berniaga.

“Abang, kakak dan anak-anak tersenyum mengalir air mata. Kata mereka, rezeki dapat jumpa ustaz. Allah takdirkan kak. Doa akak dan abang. Sabar ya. Di sebalik ujian ada rahmat Allah,” katanya lagi.


Gelombang kedua belum reda, India rancang longgar sekatan

NEW DELHI, 25 Syawal 1442H, Ahad – Walaupun gelombang kedua COVID-19 di India masih belum reda, beberapa bandar di negara itu kini dalam fasa melonggarkan sekatan pergerakan dan membenarkan perniagaan beroperasi mulai Isnin.

Negeri terkaya di India, Maharashtra – yang paling banyak merekodkan jumlah jangkitan – merancang untuk memberi kelonggaran secara berperingkat selepas sekatan ketat sejak April lalu.

Sebanyak 114,460 kes jangkitan baharu direkodkan pada Ahad – jumlah paling rendah dalam tempoh dua bulan – sementara jumlah kematian meningkat sebanyak 2,677 kes.

India mempunyai jumlah jangkitan kedua tertinggi di dunia selepas Amerika Syarikat (AS) dengan jumlah keseluruhan kes mencecah 28.8 juta dan 346,759 kematian, menurut data kementerian kesihatan.

Para saintis memberi amaran mengenai gelombang ketiga wabak yang diramal melanda India pada akhir tahun ini, dan berkemungkinan berisiko kepada kumpulan kanak-kanak.

Walaupun negara itu telah meningkatkan usaha vaksinasi dalam tempoh beberapa minggu ini, dilaporkan majoriti 1.3 juta penduduknya masih belum menerima suntikan ketika keadaan menghampiri gelombang ketiga.-  Agensi


Palsu! Surat tular Presiden UMNO sokong Anwar

KUALA LUMPUR, 29 Safar 1442H, Sabtu – Surat yang tular kononnya Presiden UMNO, Datuk Seri Dr Ahmad Zahid Hamidi memberi sokongan dan kepercayaan tidak berbelah bahagi serta setia kepada Presiden PKR, Datuk Seri Anwar Ibrahim sebagai Perdana Menteri baharu disahkan palsu.

Surat bertarikh 11 Oktober 2020 itu yang memaparkan logo UMNO tersebar di media sosial sejak tengah hari tadi.

Surat yang didakwa dihantar sendiri oleh Ahmad Zahid kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah itu turut memaparkan tandatangan beliau sebagai pengutus surat.

Ia turut ditandatangani Penasihat Barisan Nasional (BN), Datuk Seri Najib Razak sebagai saksi dan penyokong.

Dalam surat tiga halaman itu, Ahmad Zahid berkata, sokongan tersebut turut didokong Ahli-Ahli Parlimen UMNO.

“Tujuan mengemukakan warkah ini untuk seikhlasnya mengesahkan bahawa patik bersama YB Dato’ Seri Najib Bin Razak selaku Ahli Parlimen Pekan (P085) dan sejumlah Ahli Dewan Rakyat UMNO telah menarik balik sokongan dan kepercayaan kami kepada Presiden Parti Pribumi Bersatu Malaysia (Bersatu) YAB Tan Sri Dato’ Muhyiddin Bin Hj Mohd Yassin, Ahli Parlimen Pagoh (P143).

“Memberi sokongan dan kepercayaan kami yang tidak berbelah bahagi dan setia kepada YB. Dato’ Seri Anwar Bin Ibrahim, Ahli Parlimen Port Dickson (P132) untuk dilantik sebagai Perdana Menteri Malaysia kesembilan,” katanya seperti dilapor media tempatan.

Bagaimanapun, pegawai media Ahmad Zahid, Datuk Dr Ibrahim Yahaya mengesahkan bahawa surat itu palsu.

“Ini kerja fitnah yang berterusan,” katanya menerusi hantaran di Facebook.

Dalam surat itu, Ahmad Zahid turut didakwa berkata, mereka membuat pendirian seperti yang dinyatakan sehingga tamatnya Sidang Parlimen Ke-14, untuk mengelakkan pilihan raya umum sewaktu penyebaran COVID-19 dan kegawatan ekonomi.

Katanya, pendirian berkenaan juga diambil berikutan keresahan dan kekecewaan UMNO dengan Parti Pribumi Bersatu Malaysia (Bersatu), dan keperluan nyata untuk membuat perubahan kepada kepimpinan negara, dan demi kepentingan rakyat dan negara.


Orang Melayu tak percaya DAP lagi

Oleh Siti Hafidah Abd Ghaffar

BANGI, 8 Syaaban 1442H, Isnin – Dakwaan Anthony Loke bahawa DAP bukan parti yang anti-Melayu adalah seperti menafikan kewujudan bangunan KLCC, demikian sinis Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni.

Sebelum ini, Anthony yang juga Setiausaha Organisasi Kebangsaan DAP berkata, perlembagaan serta asas perjuangan parti itu tidak sama sekali mencerminkan yang DAP anti terhadap orang Melayu atau mana-mana kaum.

Ahli Parlimen Seremban itu berkata, sentimen atau pandangan berkenaan hanya sekadar tohmahan yang dilempar bagi memburukkan imej DAP kepada masyarakat.

Membidas dakwaan itu, Ustaz Fauzi menegaskan, dengan keadaan DAP yang telah terpalit dengan pelbagai sejarah menentang hak-hak Melayu dan Islam dalam Perlembagaan, adalah lebih baik parti itu diam serta biarkan sejarah sahaja yang bercakap berkenaan diri mereka.

Dakwanya, DAP sebelum ini pernah terlibat di dalam Jawatankuasa Pemandu Suruhanjaya Antara Agama (IFC) dan menuntut murtad dibenarkan, serta tiada pengenalan diri di dalam kad pengenalan berasaskan agama.

“DAP juga aktif di dalam Comango yang antaranya menuntut dihapuskan hak-hak istimewa orang Melayu.

“DAP juga beberapa kali sebelum ini menggertak jabatan agama, jabatan mufti dan mempertikai kewujudan Jakim. Jangan lupa juga isu pimpinan DAP dengan Sultan Perak dan Sultan Selangor yang pernah berlaku beberapa tahun lepas,” katanya ketika dihubungi Ismaweb.net.

Dalam pada itu, Ustaz Fauzi yakin DAP akan kehilangan undi Melayu Islam – kecuali hanya segelintir yang masih percaya kepada mereka.

Bahkan Presiden ISMA itu yakin bilangan orang Melayu Islam yang percaya kepada DAP akan semakin berkurangan.

“DAP juga akan kehilangan undi orang bukan Melayu yang lain dalam tempoh yang panjang. Kegagalan mereka mentadbir negara sebagai salah satu parti utama dalam kerajaan Pakatan Harapan (PH) adalah sejarah hitam mereka yang tidak akan dilupakan.

“Ini dinilai oleh orang Melayu dan bukan Melayu. Pilihan terbaik buat DAP adalah mengubah sikap dan pendiriannya terhadap Melayu Islam dan menjadi warganegara yang baik,” katanya.


Ucapan Ronnie Liu tunjuk wajah kecinaan sebenar DAP

BANGI, 2 Ramadan 1442H, Rabu – Kenyataan Ahli Jawatankuasa DAP Kebangsaan, Ronnie Liu bukti jelas bahawa parti itu tidak mahukan korbankan kecinaannya, meskipun dibuka kepada berbilang kaum.

Terdahulu, Ronnie dalam satu program di Klang memaklumkan parti itu tidak boleh dibataskan hanya untuk mendapatkan sokongan orang Melayu dan tidak perlu mencairkan kecinaannya hanya kerana kritikan daripada musuh politik mereka.

Jelas Ahli Dewan Undangan Negeri (ADUN) Sungai Pelek itu, DAP perlu bekerjasama dengan parti-parti Melayu lain tetapi tidak boleh menjatuhkan maruah atau menggambarkan diri sebagai parti bukan Cina.

Berikutan itu, pemerhati politik, Prof Dr Mohd Ridhuan Tee Abdullah kehairanan, mengapa orang Melayu yang masuk parti tersebut masih tidak sedar bahkan sanggup menjunjung dan bermati-matian mempertahankannya.

Katanya, kenyataan Ronnie jelas menunjukkan wajah sebenar parti ultra kiasu itu yang berpusat kepada cauvinis Cina atau Cina sentrik, walaupun mereka mencanangkan ia parti berbilang kaum.

“Kenyataan beliau segera dinafikan oleh pemimpin seperjuangannya, terutama yang perempuan Cina berkahwin campur itu, yang meletakkan bangsa anaknya, anak Cina. Walaupun sepatutnya dia perlu mengikut bangsa suaminya (India).

“Tidak lama selepas itu, Ronnie Liu cuba menjernihkan keadaan dengan menyatakan ucapannya disalahfahamkan,” katanya dalam kenyataan, hari ini.

Pada masa sama, beliau membidas tindakan Ahli Jawatankuasa DAP Kebangsaan itu memuat naik gambar memakai baju Melayu berwarna biru muda dengan ucapan salam Ramadan.

“Kecinaan bukan terletak kepada pakaian Melayu, atau ucapan selamat berpuasa, tetapi terletak kepada hati dan perangai kamu.

“Pakaian baju Melayu sehingga jadi macam tokong sekalipun, ucaplah selamat berpuasa sampai kering tekak, selagi perangai tidak sama menunjukkan itu, apa yang dipakai, apa yang diucap, semua itu hanya palsu,” bidasnya.

PAUTAN BERKAITAN


Perakam suara kokpit dihantar untuk analisis

KUALA LUMPUR, 1 Safar 1445H, Jumaat – Alat perakam suara kokpit atau cockpit voice recorder (CVR) yang ditemui daripada pesawat yang terhempas di Bandar Elmina, Shah Alam semalam telah dihantar ke Biro Siasatan Kemalangan Udara (BSKU) awal pagi tadi untuk dianalisis.

Menteri Pengangkutan, Anthony Loke berkata, BSKU yang merupakan biro di bawah kementerian itu, telah diarahkan untuk menjalankan siasatan segera dan terperinci sebelum hasil siasatan diumumkan  secepat mungkin.

“Segala hasil siasatan akan diumum secara telus…kita tidak akan sembunyi apa-apa fakta, segala fakta diperoleh nanti akan diumum pada orang ramai,” katanya kepada pemberita selepas menghadiri majlis Menandatangani Perjanjian Kerjasama Dan Pembiayaan antara Yinson, RRJ dan Farosson di sini hari ini.

Semalam, pesawat Beechcraft Model 390 (Premier 1) dalam penerbangan dari Langkawi ke Subang  terhempas di Lebuhraya Guthrie berdekatan Bandar Elmina mengakibatkan 10 individu maut.

Lapan yang maut adalah enam penumpang dan dua kru pesawat ringan itu, manakala dua lagi mangsa masing-masing merupakan penunggang motosikal dan pemandu e-hailing yang lalu di tempat kejadian. – Bernama


Agong puas hati lawatan ke Abu Dhabi, tiba di tanah air esok

KUALA LUMPUR, 10 Jamadilawal 1442H, Jumaat – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijadual berangkat tiba di tanah air esok selepas menamatkan lawatan khas lima hari ke Abu Dhabi, Emiriah Arab Bersatu (UAE).

Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan Seri Paduka Baginda dan delegasi akan menjalani ujian saringan COVID-19 sebelum berangkat pulang dan sebaik mendarat tiba di Kompleks Bunga Raya, Lapangan Terbang Antarabangsa Kuala Lumpur.

“Al-Sultan Abdullah akan menjalani kuarantin kendiri seperti yang ditetapkan Kementerian Kesihatan Malaysia, manakala delegasi pula akan menjalani kuarantin diri di lokasi yang ditetapkan Kementerian Kesihatan Malaysia,” kata Ahmad Fadil dalam kenyataan di sini hari ini.

Beliau berkata, Al-Sultan Abdullah menzahirkan rasa puas hati terhadap lawatan itu yang dibuat atas jemputan Putera Mahkota Abu Dhabi, Sheikh Mohamed Zayed Al Nahyan.

“Al-Sultan Abdullah turut menzahirkan setinggi-tinggi penghargaan kepada Putera Mahkota Abu Dhabi Yang Mulia, Sheikh Mohamed Zayed Al Nahyan dan kerajaan UAE di atas layanan yang amat istimewa yang diberikan sepanjang lawatan khas ini, termasuk menanggung semua kos logistik Seri Paduka Baginda dan delegasi,” katanya.

Ahmad Fadil berkata, dalam lawatan khas itu, Al-Sultan Abdullah berkenan menerima menghadap Menteri Kesihatan dan Prevensi UAE, Dr Abdul Rahman bin Mohammed Al Owai serta melakukan lawatan ke Abu Dhabi National Oil Company (ADNOC) dan Masdar City.

Semasa sesi itu, Al-Sultan Abdullah menzahirkan penghargaan kepada kerajaan UAE atas hasrat menyumbang vaksin COVID-19 yang antara lain bagi tujuan kajian klinikal di Malaysia.

Lawatan ke ADNOC dan Masdar City pula memberi pendedahan yang sangat berguna, khususnya dalam mengenal pasti kerjasama dan usaha sama dalam bidang huluan dan hiliran petrokimia serta penapisan minyak selain tenaga boleh diperbaharui, katanya.

“Kehadiran Sheikh Mohamed Zayed semasa ketibaan Al-Sultan Abdullah di lapangan terbang Abu Dhabi dan kunjungan-kunjungan mesra yang diadakan dalam tempoh lawatan ini juga jelas menunjukkan keakraban kedua-dua pemimpin yang terjalin sejak lebih 40 tahun lalu,” katanya.

Ahmad Fadil berkata, lawatan itu juga mencerminkan hubungan dua hala kedua-dua negara yang kukuh di samping pemantapan hubungan erat yang terjalin antara kedua-dua pemimpin.

Lawatan khas itu adalah kali ketiga buat Seri Paduka Baginda sejak dipilih sebagai Yang di-Pertuan Agong. Lawatan pertama pada 12 hingga 15 Jun 2019 disusuli lawatan kedua, iaitu lawatan peribadi yang juga atas jemputan Sheikh Mohamed Zayed pada 29 November hingga 3 Disember 2019.

Sheikh Mohamed Zayed pula telah melakukan lawatan khas ke Malaysia atas jemputan Al-Sultan Abdullah bersempena Istiadat Pertabalan Seri Paduka Baginda sebagai Yang di-Pertuan Agong ke-16 pada 30 Julai, 2019.

UAE merupakan rakan dagang dan sumber eksport serta import terbesar Malaysia di rantau Asia Barat dengan nilai dagangan dua hala berjumlah AS$6.42 bilion (RM25.9 bilion) pada 2019. – Bernama


3 petugas media maut ditembak di Afghanistan

AMMAN, 19 Rejab 1442H, Rabu – Tiga petugas media wanita ditembak di bandar Jalalabad di timur Afghanistan, ketika dalam perjalanan pulang dari tempat kerja, lapor Agensi Berita Jordan (Petra), Selasa.

“Mereka semua maut akibat ditembak ketika sedang berjalan kaki,” kata Pengarah Enikass TV, Zalmai Latifi. – Bernama


Kes COVID-19 dunia cecah 17 juta

ISTANBUL, 9 Zulhijjah 1441H, Khamis – Kes COVID-19 di seluruh dunia kini melebihi 17 juta pada Khamis, lapor agensi berita Anadolu berdasarkan data Johns Hopkins University.

Jumlah korban pula mencecah 667,084, dengan kes pulih sebanyak 9.95 juta.

Amerika Syarikat (AS) kekal negara paling teruk diancam dengan lebih 4.4 juta jangkitan, sementara jumlah kematian melebihi 150,700 orang.

Brazil, mempunyai kes jangkitan dan kematian terbanyak di Amerika Latin. Negara ini juga merekodkan kes jangkitan kedua tertinggi di dunia iaitu lebih 2.5 juta.

India, Rusia, Afrika Selatan, Mexico antara negara paling teruk terjejas.

China, negara pertama menularnya wabak COVID-19, mencatatkan 87,213 kes setakat ini, termasuk 4,658 kematian dan 80,594 pesakit sembuh.

Virus maut itu sudah merebak ke sekurang-kurangnya 188 negara dan wilayah sejak akhir tahun lalu. – Bernama


UMNO dijangka hadapi ‘perang saudara’?

BANGI, 23 Rejab 1442H, Ahad – UMNO dijangka menghadapi ‘perang saudara’ susulan pendirian parti itu yang tidak akan bekerjasama dengan Perikatan Nasional (PN) pada Pilihan Raya Umum ke-15 (PRU15).

Penganalisis politik, Mujibu Abd Muis berkata, ada kebarangkalian ‘perang saudara’ UMNO akan menjadi lebih besar sekiranya pemilihan parti diadakan dalam masa terdekat ini.

Dalam isu ini, beliau yang juga Pensyarah Kanan Sains Politik, Fakulti Sains dan Pentadbiran dan Pengajian Polisi Universiti Teknologi Mara (UiTM) tidak menolak kemungkinan punca utama perpecahan dalam parti itu adalah kerana tidak lagi menjadi kerajaan.

“Bila tidak lagi jadi kerajaan seperti mana dalam budaya kepimpinan UMNO dahulu, yang menjadi pimpinan tertinggi parti itu adalah orang yang menjadi pemimpin dalam kerajaan.

“Tapi apa yang berlaku sekarang ini kebanyakan pimpinan tertinggi parti seperti Presiden, Timbalan Presiden tidak menjadi ahli Kabinet.

“Kalaulah jawatan Timbalan Perdana Menteri diwujudkan dan diberikan kepada presiden (UMNO), barangkali ini tidak menyumbang kepada permasalahan yang ada,” katanya seperti dilapor Sinar Harian.

Sebelum ini, UMNO memutuskan untuk tidak menjalin sebarang kerjasama dengan Parti Pribumi Bersatu Malaysia (Bersatu) pada PRU15, dan hanya bersama kerajaan PN sehingga Parlimen dibubarkan.

Keputusan itu dibuat UMNO selepas Presiden Bersatu, Tan Sri Muhyiddin Yassin meminta parti berkenaan menyatakan pendirian jelas kedudukan kerjasama sebelum rundingan pengagihan kerusi diteruskan untuk PRU15.

Bersatu pula membuat keputusan untuk memperkasakan gerak kerja bersama rakan-rakan dalam PN iaitu PAS, STAR, SAPP dan GERAKAN.


Polis tahan suspek bunuh empat lelaki muslim di AS

WASHINGTON, 12 Muharram 1444H, Rabu – Polis menahan seorang lelaki berusia 51 tahun dipercayai suspek dalam kes pembunuhan empat lelaki muslim di New Mexico, Amerika Syarikat (AS).

Ketua Polis Albuquerque, Harold Medina mengenal pasti suspek berkenaan sebagai Muhammad Syed.

Dia telah didakwa atas pembunuhan Aftab Hussein dan Muhammad Afzaal Hussain.

Polis berkata, mereka bekerjasama dengan pendakwa daerah atas tuduhan dalam kes pembunuhan Naeem Hussain dan Mohammad Zaher Ahmadi.

Menurut pihak berkuasa, suspek yang berasal dari Afghanistan datang ke AS sejak beberapa tahun lalu.

Katanya, suspek pernah ditahan di Albuquerque atas kesalahan salah laku termasuk keganasan rumah tangga.

Pihak berkuasa sedang bersiap sedia untuk mengeluarkan waran geledah ke kediaman Syed pada Isnin, sebelum mendapati dia cuba melarikan diri dengan kereta.

Pelbagai jenis senjata api ditemukan di rumah suspek dan Timbalan Komander Polis, Kyle Hartsock percaya sekurang-kurangnya dua senjata api di dalam rumah dan kereta adalah sepadan dengan kejadian.

Naeem Hussain, 25, ditemukan mati oleh polis pada Jumaat berikutan ditembak, menjadikan dia mangsa ketiga terbunuh di Albuquerque dalam tempoh dua minggu dan yang keempat sejak November lalu.

Beberapa jam sebelum kematian Naeem – yang baru menjadi warganegara AS – dia menghadiri upacara pengebumian dua daripada mangsa tembakan yang lain. – Agensi


301 guru di Pahang masih belum vaksin

KUANTAN, 6 Rabiulawal 1443H, Rabu – Seramai 301 guru di Pahang dikenal pasti masih belum mengambil suntikan vaksin, kata Pengarah Jabatan Pendidikan Negeri (JPN) Pahang, Rosli Abdul Rahman.

Beliau berkata, guru berkenaan diberi tempoh sehingga 1 November depan untuk berbuat demikian.

Sekiranya mereka gagal mengambil vaksin dalam tempoh itu, tindakan bakal diambil bergantung kepada arahan selanjutnya dari Jabatan Perkhidmatan Awam (JPA), katanya.

Dalam pada itu, Rosli memaklumkan sehingga kini program vaksinasi dalam kalangan guru di negeri ini mencapai 98.38 peratus manakala 99.04 peratus dalam kalangan kakitangan bukan guru.

“JPN Pahang menjangkakan bilangan penerima vaksin dalam kalangan guru di negeri ini akan meningkat menjelang 1 November depan,” katanya seperti dilapor Sinar Online.

Beliau berkata demikian pada sidang akhbar sempena Mesyuarat Pemuafakatan Antara Pasukan Polis Diraja Malaysia (PDRM) Pahang dan JPN Pahang Bil 2/2021 di Ibu Pejabat Polis Kontinjen (IPK) Pahang, hari ini.

Sementara itu, Rosli berkata, bagi program vaksinasi pelajar sekolah berusia 12 tahun di Pahang mencapai 80.6 peratus, pelajar 13 hingga 15 tahun (84.36 peratus) dan pelajar berusia 16 hingga 17 tahun (86.55 peratus).


Terima kasih ‘Buy Chinese First’ bantu kenali produk non muslim

Oleh Athirah Huda Zalhe

BANGI, 18 Zulhijjah 1441H, Sabtu – Semua bangsa dan agama bebas berniaga serta mengamalkan hak kebebasan bersuara selagi ia tertakluk dalam Perlembagaan dan tidak menggugat keharmonian kaum.

Ia termasuklah kebebasan untuk kaum lain melancarkan kempen perniagaan mereka sendiri, seperti Buy Chinese First (BCF) yang tular di media sosial, baru-baru ini.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris menyifatkan, kempen berkenaan secara tidak langsung membantu umat Islam mengenal pasti produk muslim dan sebaliknya.

“Kita melihat ianya sebagai ‘fair campaign’ kerana ia jelas pada kaca mata pembeli untuk mengetahui produk atau perniagaan itu dari jenis dan jenama barangan dari mana atau siapa.

“Kita sebagai umat Islam yang sangat mementingkan halal dan haram pada sesuatu yang kita makan dan minum, dengan kempen ini juga akan dapat menghindari daripada terbeli barangan yang tidak pasti status halalnya,” katanya kepada Ismaweb.net, hari ini.

Sebelum ini, tular di media sosial video mempromosikan kempen BCF yang mengajak orang Cina menyokong produk dan jenama milik mereka di Malaysia.

Video berdurasi 1 minit 23 saat itu memaparkan, produk yang dikendalikan oleh pengusaha berbangsa Cina seperti Manhattan Fish Market, Munchy’s, Farm Fresh, Bonia dan Secret Recipe.

Susulan memperkenalkan jenama terkenal berkenaan, video itu mendakwa kononnya sumbangan orang Cina kepada Malaysia sangat signifikan, namun mendakwa mereka selalu ditindas.

Untuk kempen BCF lebih efektif, Haji Rashidi mencadangkan supaya pemilik perniagaan kaum Cina membuang logo atau jenama yang melambangkan Islam atau mempunyai tulisan Jawi.

“Kita orang Melayu sememangnya tahu sejak dahulu lagi kaum Cina telah pun ditanam semangat mengutamakan produk bangsa mereka dan tolak apa-apa produk Melayu sehinggakan tidak sesekali mereka akan masuk ke kedai kita.

“Bagi kamu dari MUAFAKAT ianya kempen bagus supaya jangka panjang kita akan dapat mendidik anak bangsa orang Melayu membezakan produk-produk keluaran Melayu, Islam dan golongan kafir,” katanya.


1,077 kawasan terima bekalan air, 215 masih terjejas

KUALA LUMPUR, 4 Rabiulawal 1442H, Rabu – Sejumlah 1,077 kawasan atau 83 peratus daripada 1,292 kawasan yang mengalami gangguan bekalan air berikutan henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang akibat pencemaran Isnin lepas, telah menerima bekalan air sepenuhnya setakat 6 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor), Elina Baseri berkata, baki 215 kawasan, masih dalam proses pemulihan dan Air Selangor telah memaksimumkan usaha untuk memulihkan bekalan air kepada pengguna terjejas.

“Berikutan itu, masa pemulihan sepenuhnya yang baharu untuk kesemua kawasan terjejas adalah dijangka pada 8 pagi, 22 Oktober 2020,” katanya dalam kenyataan hari ini.

Menurutnya, wilayah Hulu Selangor mencatatkan peratus pemulihan tertinggi iaitu 100 peratus diikuti Kuala Selangor (99 peratus), Petaling Jaya (94 peratus), Kuala Lumpur (89 peratus), Gombak (71 peratus), Klang/Shah Alam (54 peratus) dan Kuala Langat (50 peratus).

Elina berkata, bantuan bekalan air alternatif di pili-pili awam dan Pusat Khidmat Setempat (PKS) masih lagi disediakan untuk kemudahan pengguna yang terlibat dengan gangguan bekalan air tidak berjadual ini.

“Air Selangor akan memaklumkan status pemulihan bekalan air dari semasa ke semasa menerusi semua medium komunikasi rasmi kami iaitu aplikasi Air Selangor, Twitter, Facebook dan Instagram Air Selangor dan laman sesawang www.airselangor.com,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Syor tutup SJKC tak ramai murid, gantikan dengan SK

BANGI, 16 Zulhijjah 1441H, Khamis – Sudah tiba masanya Kementerian Pendidikan Malaysia (KPM) – di bawah pimpinan Kerajaan Perikatan Nasional – mempertimbangkan untuk menutup Sekolah Jenis Kebangsaan Cina (SJKC) yang tidak memenuhi bilangan kouta murid-murid.

Langkah itu bukan sahaja menjimatkan kos, malah dapat mencapai aspirasi memupuk perpaduan di kalangan rakyat berbilang bangsa di negara ini, kata Presiden Ikatan Guru-Guru Muslim Malaysia (i-Guru), Ustaz Mohd Azizee Hassan.

Beliau berkata, SJKC yang muridnya tidak ramai – tidak memenuhi kuota – sewajarnya ditempatkan di Sekolah Kebangsaan (SK) yang berdekatan.

Turut memberi cadangan alternatif, Ustaz Azizee berkata, antara langkah lain yang boleh diambil KPM adalah menukar status SJKC kepada SK memandangkan komposisi murid Melayu yang semakin bertambah.

“Sudah sampai masanya kerajaan mewujudkan sekolah satu aliran bagi menggantikan konsep sekolah sedia ada.

“Ia bagi membina identiti kebangsaan dan mewujudkan perpaduan yang lebih utuh serta menyemai semangat nasionalisme,” katanya kepada Ismaweb.net, hari ini.

Berdasarkan laporan media pada 2018, kemasukan ke SJKC merosot ekoran kadar kelahiran yang menurun dan kebanyakan ibu bapa menghantar anak masing-masing ke sekolah antarabangsa.

Jumlah pelajar di SJKC dilaporkan merosot untuk 5 tahun berturut-turut yang mencecah 41,172 orang secara keseluruhannya.

Sehingga kini Malaysia masih gagal menghapuskan sistem pendidikan vernakular, meskipun sudah lebih 60 tahun merdeka.

Walaupun pernah ada usaha untuk ke arah sistem pendidikan satu aliran melalui cadangan penubuhan sekolah wawasan, ia tetap gagal dilaksanakan.


310 kanak-kanak di Malaysia lengkap vaksinasi COVID-19

KUALA LUMPUR, 29 Syaaban 1443H, Jumaat – Seramai 310 kanak-kanak berusia lima hingga 11 tahun telah melengkapkan dua dos suntikan vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sebanyak 1,329,638 kanak-kanak atau 37.4 peratus populasi itu di Malaysia telah menerima dos pertama vaksin COVID-19.

Menerusi PICKids yang dilancar pada 3 Februari lepas, kerajaan menetapkan sela masa selama lapan minggu antara dos pertama dengan kedua.

Sementara itu, bagi remaja berusia 12 hingga 17 tahun, sejumlah 2,851,819 individu atau 91.7 peratus daripada kumpulan itu telah melengkapkan vaksinasi mereka manakala 2,948,197 atau 94.8 peratus menerima sekurang-kurangnya satu dos vaksin.

Sejumlah 15,808,761 individu atau 67.2 peratus populasi dewasa pula telah menerima dos penggalak dan 22,953,296 atau 97.6 peratus lengkap vaksinasi manakala 23,228,967 atau 98.8 peratus telah menerima sekurang-kurangnya satu dos vaksin.

Sebanyak 57,199 dos vaksin diberikan semalam melibatkan 6,788 suntikan pertama, 1,895 suntikan lengkap dan 48,516 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,909,031 dos.

Sementara itu, menurut portal GitHub Kementerian Kesihatan, 44 kes kematian akibat COVID-19 direkodkan semalam dengan Perak merekodkan kematian tertinggi sebanyak 12 kes diikuti Selangor (11 kes), dan Johor sebanyak enam kes.

Selain itu, Pulau Pinang merekodkan sebanyak tiga kes kematian dikuti Kelantan, Terengganu dan Sabah yang mencatatkan sebanyak dua kes manakala satu kes di Negeri Sembilan. – Bernama


Pukul bayi empat bulan, suri rumah didenda RM10,000

KUALA LUMPUR, 6 Safar 1442H, Khamis  – Seorang suri rumah didenda RM10,000 atau penjara empat bulan oleh Mahkamah Sesyen di sini, hari ini kerana memukul bayi asuhannya berusia empat bulan, sehingga mengakibatkan kesan lebam di muka dan punggung mangsa.

Hakim Mahyon Talib menjatuhkan hukuman itu ke atas Nurul Aslamiah Kamarudin, 33,  selepas tertuduh mengaku bersalah atas pertuduhannya.

Mengikut pertuduhan, Nurul Aslamiah sebagai seorang pengasuh kepada bayi perempuan itu didakwa secara cuai menyebabkan mangsa mengalami kecederaan dengan memukulnya sehingga lebam di muka dan paha kiri serta lebam dan luka di punggung sebelah kiri.

Dia melakukan kesalahan itu di sebuah pangsapuri di Presint 14, Putrajaya pada 5.40 petang, 18 September 2019 mengikut Seksyen 3 (1) (a) Akta Kanak-Kanak 2001 yang membawa hukuman denda maksimum RM50,000 atau penjara sehingga 20 tahun atau kedua-duanya.

Terdahulu, Nurul Aslamiah yang tidak diwakili peguam dalam nada sebak merayu hukuman denda minimum.

“Saya datang dari Terengganu, Yang Arif. Sekarang saya suri rumah sepenuh masa dan mempunyai seorang anak berusia lapan tahun manakala suami bekerja sebagai pembantu am,” katanya.

Timbalan Pendakwa Raya Nurliyana Mohd Jafri memohon hukuman setimpal kerana perbuatan tertuduh telah menyebabkan bayi yang tidak berdosa itu mengalami kecederaan.

“Sebagai seorang pengasuh, tertuduh sewajarnya memberi sepenuh perhatian dan penjagaan kepada mangsa apatah lagi tertuduh telah diberi kepercayaan oleh keluarga mangsa untuk menjaganya.

“Kekerapan jenayah penderaan dan kecuaian kanak-kanak juga harus dipertimbangkan mahkamah, jadi saya mohon hukuman setimpal supaya dapat memberi pengajaran kepada penjaga dan pengasuh di luar sana agar lebih berhati-hati apabila mengasuh kanak-kanak,” kata Nurliyana.

Mengikut fakta kes, pengadu yang juga ibu kepada bayi itu telah menyedari terdapat beberapa kesan lebam di beberapa bahagian badan anaknya selepas mengambil bayi itu yang ditinggalkan di rumah tertuduh.

Mangsa kemudian dibawa ke Hospital Putrajaya dan disahkan mengalami kecederaan di beberapa bahagian badan disyaki dilakukan oleh tertuduh yang hampir sebulan mengasuh bayi itu. -Bernama


Kerajaan ‘lemah’ punca sekolah vernakular ada sampai sekarang?

Oleh Fazleen Safina

BANGI, 11 Rejab 1442H, Selasa – Kewujudan sekolah vernakular di negara ini adalah disebabkan kelemahan kerajaan Malaysia bermula tahun 1957 sehingga sekarang, kata Profesor Sejarah Sosial dan Intelektual di Institut Antarabangsa Pemikiran dan Ketamadun Islam (ISTAC), UIAM, Prof Datuk Dr Ahmad Murad Merican.

Beliau berkata, kerajaan selama 63 tahun bukan sahaja tidak tegas – meski berlaku peralihan – malah tidak memperincikan pelaksanaan serta tidak menggunakan nasihat dan teguran sepatutnya ke atas sekolah vernakular.

Sepatutnya, kerajaan sebagai wakil warganegara mesti menegur dan memberi nasihat sepanjang masa kepada negara, bukannya setahun sekali seperti (ketika) Hari Kebangsaan dan Bulan Bahasa Melayu.

“Teguran dan nasihat perlu sampai kepada semua peringkat warganegara dan bukan hanya kepada orang Melayu sahaja,” katanya seperti dihubungi Ismaweb.net hari ini.

Mengulas mengenai kewujudan sekolah vernakular, beliau berkata, penyokong sekolah berkenaan bersungguh mempertahankannya, malah mereka juga antiperpaduan.

Katanya, mereka juga diibaratkan sama seperti pertubuhan radikal yang anti-Bahasa Kebangsaan serta antinasonal.

“Maka, dalam isu ini, sekolah vernakular mesti dihapuskan, terutamanya sekolah persendirian Cina yang dibiayai oleh pertubuhan  yang bukan bersifat nasional,” katanya.

Mengulas mengenai perkara sama, Prof Ahmad Murad berkata, masalah mengenai bahasa kebangsaan dalam sekolah vernakular juga terjadi apabila pemimpin parti politik tidak menyampaikan nasihat kerajaan melalui media mereka.

“Kita andaikan bahawa teguran-teguran itu (bahasa kebangsaan) tidak dibuat (liputan) oleh media vernakular seperti bangsa Cina dan Tamil.

“…kita boleh andaikan semua ini tidak sampai kepada pembaca vernakular. Jadi, mesej, nasihat dan sebagainya mereka tidak tahu,” katanya.

ISMA antara gerakan Islam yang memfailkan writ saman berhubung keabsahan sekolah vernakular.

Presidennya, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November 2019, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), juga memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Pelarian Sudan kini cecah 700,000 dalam seminggu

NEW YORK, 19 Syawal 1444H, Rabu – Pada minggu lalu, jumlah pelarian domestik di Sudan meningkat lebih dua kali ganda kepada lebih 700,000, kata jurucakap Pertubuhan Bangsa-Bangsa Bersatu (PBB) pada Selasa.

Timbalan jurucakap Setiausaha Agung PBB, António Guterres, Farhan Haq berkata, Pertubuhan Antarabangsa untuk Migrasi melaporkan 700,000 orang hilang tempat tinggal berbanding 340,000 yang direkodkan pada minggu lalu.

Mereka terpaksa menjadi pelarian akibat pertempuran terbaru yang meletus pada 15 April. Sebelum pertempuran meletus, seramai 3.7 juta orang telah menjadi pelarian domestik, terutamanya di wilayah Darfur, lapor Xinhua.

Haq berkata, Program Makanan Sedunia (WFP) melaporkan agensi itu memerlukan hampir 13,000 tan makanan untuk membantu kira-kira 384,000 penduduk di Gedaref, Gezira, Kassala dan White Nile.

Menurut WFP, setakat ini terdapat kira-kira 8,000 tan makanan di Port Sudan untuk diagihkan kepada mereka yang memerlukan dan dua kapal yang mengangkut bekalan makanan dijangka berlabuh dalam beberapa hari lagi.

Sejak pengedaran makanan dimulakan semula minggu lalu, lebih 35,500 penduduk di Gedaref serta Kassala telah dibantu dan usaha sedang diteruskan untuk membantu mereka yang tinggal di White Nile. – Bernama


Zionis rancang duduki Tebing Barat sepenuhnya

RAMALLAH, 20 Zulkaedah 1444H, Jumaat – Perdana Menteri Palestin, Mohammad Shtayyeh meyakini rejim Israel berusaha untuk menduduki semula Tebing Barat secara sepenuhnya, lapor Agensi Anadolu.

“Apa yang berlaku ialah pendudukan semula sepenuhnya Tebing Barat, sama ada Kawasan A, atau B atau C,” kata Shtayyeh dalam satu kenyataan.

Khamis lalu, tentera pengganas Israel memusnahkan rumah tahanan Palestin milik Islam Froukh di Tebing Barat, yang dituduh melakukan serangan bom di stesen bas di Baitulmaqdis tahun lalu yang menyebabkan dua warga Israel terbunuh.

Perobohan rumah telah menyebabkan ibu bapa tahanan dan empat adik perempuannya dipindahkan.

Shtayyeh menyebut perobohan rumah oleh rejim Zionis sebagai jenayah keji, yang menyebabkan seluruh keluarganya kehilangan tempat tinggal.

“Hukuman kolektif ini, yang tidak pernah berlaku dalam sejarah, adalah percubaan oleh pendudukan haram Israel untuk menurunkan semangat rakyat kita,” kata Perdana Menteri.

Di bawah Perjanjian Oslo 1995 antara Israel dan Pertubuhan Pembebasan Palestin (PLO), Tebing Barat, termasuk Baitulmaqdis Timur, dibahagikan kepada tiga bahagian iaitu Kawasan A, B, dan C.

Tentera pengganas Israel kerap merobohkan rumah penduduk Palestin yang dituduh melakukan serangan terhadap warga Israel, satu dasar yang mencetuskan kecaman meluas daripada kumpulan hak asasi manusia sebagai satu bentuk hukuman kolektif. – Agensi


BN yakin menang 16 kerusi DUN Kelantan

KOTA BHARU, 15 Muharam 1445H, Rabu – Barisan Nasional (BN) Kelantan yakin mampu memenangi 16 kerusi Dewan Undangan Negeri (DUN) pada Pilihan Raya Negeri (PRN), 12 Ogos nanti.

Menyatakan perkara itu, Setiausahanya, Datuk Md Alwi Che Ahmad juga yakin lapan kerusi yang disandang BN sebelum ini dapat dikekalkan.

Kerusi itu adalah DUN: N.25 Kok Lanas, DUN: N.27 Gual Ipoh, DUN: N.36 Bukit Bunga, DUN: N.37 Ayer Lanas, DUN: N.38 Kuala Balah, DUN: N.43 Nenggiri, DUN: N.44 Paloh dan DUN: N.45 Galas.

“Melihat kepada situasi terkini, saya yakin kita dapat kekalkan lapan kerusi milik kita selain tambahan lapan kerusi lagi termasuk di DUN Jelawat dan Melor.

“Insya-Allah secara keseluruhan 16 kerusi kita yakin menang. Ini tidak termasuk kerusi yang ditandingi Pakatan Harapan (PH),” katanya seperti dilapor media tempatan.

Alwi berkata, momentum BN dan PH kini semakin baik dan pihaknya yakin rakyat Kelantan sudah sedar dan mahu berubah.

Oleh itu, partinya berharap PH dapat memenangi sekurang-kurangnya tujuh kerusi daripada 14 kerusi yang ditandingi mereka.

“Kita berharap momentum ini berkekalan sehingga 12 Ogos nanti sekali gus menjadikan PH dan BN semakin kuat di Kelantan,” katanya.

Untuk PRN di Kelantan, BN bertanding di 31 kerusi manakala PH bertanding di 14 kerusi. Jumlah majoriti mudah bagi membentuk kerajaan negeri ialah 23 kerusi.


Pesawat tempur Israel bom lokasi kedudukan Hamas

BANDAR GAZA, 5 Jamadilakhir 1442H, Isnin – Pesawat tempur Israel melancarkan serangan ke Semenanjung Gaza pagi tadi sebagai tindak balas terhadap dua serangan roket yang dilepaskan lebih awal dari kawasan yang dikepung.

Jurucakap tentera, Avichay Adraee berkata, pesawat itu melancarkan serangan ke atas ‘bengkel penggalian terowong’ milik Pergerakan Perjuangan Islam Palestin (Hamas).

“Serangan itu dilakukan sebagai tindak balas terhadap ‘dua roket yang dilancarkan dari utara Semenanjung Gaza ke arah kawasan pantai berhampiran bandar Ashdod,” katanya menerusi kenyataan di Facebook.

Sementara itu, wartawan Anadolu Agency di Semenanjung Gaza melaporkan, dron dan pesawat perang Israel mengebom dua tempat, yang terletak di timur bandar Rafah dan Khan Yunis.

Bagaimanapun tiada kecederaan dan kemalangan jiwa dilaporkan. – Agensi


Polis Pahang pantau laluan tikus kekang COVID-19

KUANTAN, 11 Rabiulakhir 1442H, Jumaat – Polis Pahang memperketatkan kawalan di laluan tikus dan kawasan sempadan negeri dengan mengadakan pemantauan 24 jam bagi mengekang penualaran pandemik COVID-19 di negeri itu.

Ketua Polis Negeri Datuk Seri Abd Jalil Hassan berkata langkah itu bagi mengelak individu terutama dari kawasan zon merah memasuki negeri berstatus zon hijau itu tanpa surat kebenaran merentas negeri.

Beliau berkata kira-kira 167 anggota ditempatkan di laluan tikus dan sekatan jalan raya (SJR) di sempadan negeri antaranya di Rompin, Bentong, Kuantan dan Bera.

“Langkah ini kita lihat memberi impak positif kerana semalam sahaja, kita mengarahkan 49 kenderaan berpatah balik kerana tidak mempunyai surat kebenaran rentas negeri, malah ada antara mereka dari zon merah menggunakan lorong tikus semata-mata untuk melancong di negeri ini.

“Selain itu, kita juga mencadangkan kepada mana-mana pihak dari zon merah yang hendak membuat program atau kursus di negeri ini dalam jumlah yang ramai supaya membuat ujian COVID-19 bagi memastikan mereka negatif jangkitan itu ketika memasuki Pahang. Kita tidak mempunyai kuasa untuk mewajibkan tetapi menggalakkan,” katanya.

Beliau berkata demikian dalam sidang media selepas majlis penutupan Kursus Pengendalian Motosikal Ringan Kelas B2 bagi Skuad Aman Wanita (Amanita) Kontinjen Pahang, di sini, hari ini. – Bernama


PH tubuh jawatankuasa runding dengan MUDA

SEREMBAN, 20 Safar 1444H, Jumaat – Pakatan Harapan (PH) akan menubuhkan satu jawatankuasa bagi mengadakan rundingan dan menilai kedudukan Parti Ikatan Demokratik Malaysia (MUDA) yang berhasrat menyertai gabungan parti itu dalam waktu terdekat.

Naib Pengerusi PH, Datuk Seri Salahuddin Ayub berkata, rundingan itu sebagai langkah penglibatan dengan MUDA selain menjelaskan parameter yang harus dimaklumkan kepada parti yang berhasrat untuk menyertai PH.

Salahuddin, yang juga Timbalan Presiden Parti Amanah Negara (PAN) berkata, penubuhan jawatankuasa tersebut telah dimaklumkan oleh Pengerusi PH, Datuk Seri Anwar Ibrahim, semalam

“Ada ada langkah yang perlu diikuti. PH terbuka dan boleh terima semua permohonan (sertai PH) tetapi ada beberapa tindakan yang harus dilalui dulu,” katanya kepada pemberita selepas merasmikan Konvensyen Angkatan Amanah Wanita Negara (AWAN) Nasional 2022, di sini, hari ini.

Presiden MUDA, Syed Saddiq Syed Abdul Rahman sebelum ini dilaporkan berkata, parti itu bersetuju menyertai PH sebagai antara parti komponen dalam gabungan bagi menghadapi Pilihan Raya Umum ke-15 (PRU15) selain terbuka mengadakan perbincangan secara rasmi dengan Majlis Presiden PH.

Dalam pada itu, Salahuddin berkata, 70 peratus daripada 52 kerusi yang ditandingi Bersatu pada PRU14 telah selesai dirunding antara parti gabungan PH dan rundingan semua kerusi itu dijangka diselesaikan sebelum 30 September ini.

Katanya, parti itu akan menyelesaikan soal calon yang akan bertanding pada PRU15 selewat-lewatnya pertengahan Oktober dan ketika ini 70 peratus telah ditentukan dengan mengambil kira kriteria tertentu termasuk penglibatan dalam parti, komitmen dan kelayakan.

“Mengenai calon wanita pula, saya ada sebut sebelum ini Amanah sasarkan 40 hingga 45 kerusi bagi PRU15 dengan ambil kira kekuatan kita dan AWAN, Pemuda tetap ada kerusi tapi jumlah itu belum dapat dimaklumkan kerana kami masih dalam proses menilai calon,” katanya.

Sementara itu, Ketua Wanita AWAN, Aiman Athirah Sabu, berharap kerusi yang mahu ditempatkan calon wanita perlulah di kawasan strategik dan berpotensi menang dengan mengambil kira kelayakan dan pengalaman AWAN.

Konvensyen Nasional 2022 Amanah bermula hari ini hingga Ahad ini. – Bernama


Semua pihak perlu terbuka jika wujud kerajaan campuran selepas PRU15: Mohd Amar

KOTA BHARU, 3 Safar 1444H, Rabu – Meskipun Pilihan Raya Umum ke-15 (PRU15) dijangka berlangsung tidak lama lagi, namun keadaan semasa memberi cerminan bahawa bakal terjadi kesukaran untuk membentuk kerajaan baharu.

Naib Presiden PAS, Datuk Nik Mohd Amar Nik Abdullah berkata, berpandukan kepada situasi politik semasa, ditambah dengan kehadiran beberapa parti baharu dilihat tiada pihak yang mampu menjadi dominan.

Beliau berkata, tanpa gabungan atau sokongan daripada parti-parti lain yang bertanding, pembentukan kerajaan dilihat sukar berlaku.

“Jadi untuk membentuk kerajaan semua pihak perlu mendapat sokongan daripada parti lain. Oleh yang demikian semua pihak perlu terbuka jika wujudnya kerajaan campuran selepas ini (PRU15).

“Dari segi cara pembentukan, perlu menunggu selepas PRU15,” katanya seperti dilapor akhbar tempatan.

Beliau berkata demikian selepas menghadiri Sambutan Hari Kebangsaan 2022 Peringkat Negeri Kelantan di Padang Majlis Daerah Ketereh, di sini, hari ini.

Pun begitu, beliau berkata, kemungkinan andaian itu berlaku atau sebaliknya hanya boleh diketahui selepas PRU15.

Katanya, buat masa ini PAS lebih selesa memberikan fokus kepada menyelesaikan masalah rakyat daripada bercakap soal politik.

Sebelum ini, Ahli Parlimen Gua Musang, Tengku Razaleigh Hamzah menjangkakan PRU15 adalah pilihan raya paling sukar buat semua parti yang bertanding.

Beliau juga menjangkakan tidak ada parti politik yang akan memperoleh majoriti mudah untuk membentuk kerajaan dalam PRU15 nanti.

Malah, katanya, PRU15 juga mungkin tidak akan membuahkan hasil yang baik memandangkan tidak ada satu parti pun mampu menubuhkan kerajaan.


Taliban tangkap pensyarah lantang kritik pentadbiran

KABUL, 7 Jamadilakhir 1443H, Isnin – Taliban menahan seorang pensyarah universiti yang lantang dan secara terbuka mengkritik pentadbiran Afghanistan termasuk peraturan-peraturan baharu yang diperkenalkan.

Jurucakap Taliban, Zabihullah Mujahid memaklumkan, kenyataan yang dikeluarkan Profesor Faizuallah Jalal di media sosial dilihat cubaan menghasut orang ramai menentang pentadbiran negara sementara Taliban.

“Beliau ditahan supaya orang ramai tidak terpedaya dengan maklumat yang disampaikan yang sekali gus boleh memudaratkan lagi keadaan, selain menjatuhkan maruah pentadbiran kami,” katanya.

Sementara itu, anak kepada pensyarah berkenaan, Hasina Jalal yang merupakan Felo Universiti Georgetown Washington melahirkan kebimbangan terhadap keselamatan dan kesihatan bapanya.

Sebelum ini, tular di media sosial mengenai kritikan Prof Faizuallah Jalal secara terbuka terhadap pentadbiran Afghanistan dan menyifatkan keadaan menjadi huru-hara selepas Taliban memerintah sehingga menyebabkan ekonomi semakin merudum.

Kritikan yang disuarakan mencetuskan kebimbangan dalam kalangan pimpinan Taliban.

Sementara itu, Kumpulan Hak Asasi Manusia Amnesty International mengecam penahanan Pensyarah Undang-undang dan Sains Politik itu kerana menggunakan kebebasan bersuara dan mengkritik Taliban.

Selain, menggesa penahanan itu dibebaskan segera tanpa syarat.

Taliban sebelum ini menerima kecaman hebat daripada masyarakat antarabangsa apabila membentuk Kabinet yang terdiri daripada lelaki sahaja dan hampir kesemuanya adalah etnik Pashtun.

Malah pentadbiran baharu Taliban juga tidak adil apabila melarang wanita untuk bekerja dan bersekolah sekali gus dilihat sebagai melanggar hak asasi wanita. – Agensi


Perak tak laksana bayaran ansuran premium tanah

IPOH, 3 Jamadilakhir 1444H, Selasa – Kerajaan Perak tidak berhasrat melaksanakan kemudahan bayaran premium tanah secara ansuran meskipun terdapat permintaan.

Ini kerana tindakan itu akan menjejaskan audit dan sasaran Pejabat Tanah dan Galian (PTG) negeri, kata Menteri Besar Perak, Datuk Seri Saarani Mohamad.

Beliau berkata, PTG mempunyai Indeks Petunjuk Utama (KPI) tertentu untuk mereka menentukan jumlah pungutan setiap tahun.

“Saya minta maaf, kita tak dapat menyempurnakan permintaan ini kerana ia terlibat dengan audit dan juga sasaran untuk KPI bagi pendapatan yang dijanjikan oleh PTG negeri.

“Mereka mempunyai KPI tertentu untuk menentukan berapakah pungutan setiap tahun.

“Jadi kalau kita membenarkan bayaran secara ansuran, sukar bagi pihak PTG membuat ketetapan KPI bagi pihak mereka,” katanya seperti dilapor media tempatan, hari ini.

Beliau berkata demikian ketika menjawab soalan tambahan Ong Boon Piow (PH-Bercham) pada Sidang Dewan Undangan Negeri (DUN) Perak di sini.

Sementara itu, menjawab soalan lisan Muhammad Faisal Abdul Rahman (PN-Trong) berkaitan pemilikan hak milik tanah yang dikatakan menjadi isu utama di DUN Trong, Saarani berkata, terdapat beberapa punca kelewatan pemprosesan permohonan tanah dan kelewatan pemprosesan pemberian hak milik tanah di DUN berkenaan.

Antara punca yang dikenal pasti ialah permohonan tidak lengkap diterima dan kelewatan mengemukakan dokumen-dokumen sokongan berkaitan.

Bagaimanapun katanya, kerajaan negeri sentiasa berusaha untuk menyelesaikan isu hak milik tanah yang tertunggak sejak sekian lama.


Kerajaan timbang kemungkinan wujud majlis penghukuman: Wan Junaidi

BANGI, 9 Rabiulawal 1444H, Khamis – Kerajaan sedang menimbang kemungkinan mewujudkan Majlis Penghukuman, yakni sebuah badan khas yang disasar bagi memupuk ketelusan dan konsistensi yang lebih baik dalam menjatuhkan hukuman, sebagai salah satu cara mereformasi sistem keadilan jenayah.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata, majlis itu akan menjadi sebuah badan awam bebas, sama seperti Sentencing Council yang terdapat di United Kingdom.

“Ini bagi menggalakkan ketelusan lebih baik dan konsistensi dalam menjatuhkan hukuman, di samping mengekalkan kebebasan badan kehakiman,” katanya dalam ucapan semasa melancarkan buku Edisi Keempat Datuk Dr Baljit Singh Sidhu bertajuk “Criminal Litigation Process”,hari ini.

Beliau berkata satu lagi isu yang sedang dipertimbangkan adalah agenda reformasi penjara, dengan kerajaan sedang mengkaji untuk memastikan sebarang hukuman yang dikenakan adalah berdasarkan konsep keadilan pemulihan.

“Ini bagi memastikan hak semua pihak dilindungi dan terjamin, sekali gus meningkatkan dinamik sistem keadilan jenayah Malaysia,” katanya.

Merujuk kepada buku karangan Baljit, Wan Junaidi berkata penerbitan edisi ke-4 itu menjadi testimoni kepada kepentingan perkara mengenai prosedur jenayah dan proses perbicaraan dalam pengurusan keadilan jenayah.

Beliau berkata, pengurusan keadilan jenayah boleh menjadi satu proses yang mencabar kerana ia melibatkan pelbagai mekanisme dan petugas.

“Selain itu, ia memerlukan pengimbangan yang teliti terhadap hak-hak individu di satu pihak dan perlindungan masyarakat di pihak lain. Sebagai ahli dalam soal undang-undang, adalah penting bagi kita untuk mengambil tindakan yang perlu untuk melaksanakan keadilan dan membanteras ancaman jenayah apabila ia muncul.

“Sesiapapun tidak boleh berbuat demikian tanpa terlebih dahulu memahami sejarah serta keadaan semasa undang-undang jenayah negara,” katanya.

Wan Junaidi berkata, kekurangan pengetahuan mengenai undang-undang dan prosedur yang diguna pakai turut membantutkan proses perundangan.

“Justeru perlu ada penerbitan yang komprehensif yang masih mengekalkan bahasa yang mudah supaya dapat diakses oleh semua lapisan masyarakat untuk memahami hak dan kewajipan mereka, skop undang-undang, dan membincangkan bagaimana ia boleh diperbaiki, ” katanya. – Bernama


Pemerintahan 12 tahun Netanyahu berakhir

TEL AVIV, 3 Zulkaedah 1442H, Isnin – Pemimpin negara haram Israel yang paling lama berkhidmat, Benjamin Netanyahu, telah disingkirkan daripada jawatannya oleh gabungan pesaing, sekali gus menamatkan 12 tahun pemerintahannya.

Parlimen Israel memilih pemerintah baharu pada hari Ahad, yang mengakhiri pemerintahan 12 tahun berturut-turut Benjamin Netanyahu sebagai Perdana Menteri.

Setelah pengumuman itu, Benjamin Netanyahu memberitahu agensi berita Reuters: “Saya akan segera kembali.”

Netanyahu kononnya menyatakan bahawa dia akan ‘bekerja’ sebagai pembangkang untuk ‘menjatuhkan pemerintahan berbahaya ini’ dan kembali berkuasa.

Naftali Bennett akan mengetuai Kabinet baru selepas menang tipis undian 60-59.

Bennett, yang menolak sebuah negara Palestin yang merdeka dan mahukan Israel mempertahankan kuasa mutlak atas semua tanah yang dijajahnya, akan menjadi Perdana Menteri untuk dua tahun pertama.

Dia kemudian akan menyerahkan kekuasaan kepada Yair Lapid, pemimpin Yesh Atid, untuk dua tahun lagi.

Mengulas situasi di negara penjajah, jurucakap Pergerakan Perjuangan Islam Palestin (Hamas) Hamas, Fawzi Barhoum berkata, “Tidak kira apa bentuk pemerintahan di Israel, ianya tidak akan mengubah cara kita memandang entiti Zionis.

“Ini adalah penjajahan dan entiti penjajah, yang harus kita lawan secara paksa untuk  kembalikan hak kami,” katanya. – Agensi


Virus merebak cepat, PBB mahu pengeluaran vaksin digandakan

GENEVA, 18 Syawal 1442H, Ahad – Pertubuhan Bangsa-Bangsa Bersatu (PBB) mahu dunia menggandakan pengeluaran vaksin dengan dos yang lebih adil untuk mengurangkan kemarahan di beberapa negara.

Bercakap pada Sidang Kemuncak Penyelesaian Global di Berlin, Setiausaha Agung PBB, Antonio Guterres berkata, 1.7 bilion dos vaksin COVID-19 telah diedarkan di seluruh dunia, namun ia menggambarkan ketidaksamaan pengedarannya sebagai ‘skandal’.

“Pertama sekali, 10 negara telah menggunakan 75 peratus vaksin yang diberikan, dan negara berpendapatan rendah hanya mendapat 0.3 peratus, benua Afrika satu peratus.

“Betapa adilnya akses global ke atas vaksin-vaksin ini. Jadi, ini jelas di utara global kita mempunyai beberapa negara yang melakukan vaksinasi pada kadar sepatutnya, sementara di selatan pula ketinggalan,” kata Gutteres.

Katanya, risiko itu terbukti kerana virus merebak dengan cepat dan sering bermutasi.

Malah, beberapa mutasi itu telah menghasilkan virus yang lebih mudah untuk disebarkan, katanya.

Guterres berkata, jika jurang antara negara-negara kaya dan miskin tidak ditutup dengan segera serta adil, tidak mustahil wujud masalah lebih buruk.

“Justeru, sangat penting untuk kita menggandakan pengeluaran vaksin dan mesti diedarkan secara adil.

“Kita perhatikan wujud vaksin nasionalisme, menyorokkan vaksin di peringkat kebangsaan, dengan banyak negara yang membeli tiga atau empat kali ganda daripada jumlah penduduk mereka,” katanya. – Agensi


JB dilanda banjir kilat, satu PPS dibuka

JOHOR BAHRU, 15 Rabiulawal 1444H, Rabu – Hujan lebat lebih dua jam pada 7 malam tadi menyebabkan satu pusat pemindahan sementara (PPS) dibuka di Johor melibatkan daerah Johor Bahru.

Jawatankuasa Pengurusan Bencana Daerah (JPBD) dalam kenyataan memaklumkan setakat 8 pagi ini, seramai 17 mangsa daripada tiga keluarga dipindahkah ke PPS selepas rumah mereka dinaiki air.

“Kesemua mangsa dari Kampung Paya Kenangan di sini ditempatkan di PPS Sekolah Kebangsaan Bukit Mutiara yang dibuka pada 10.30 malam tadi,” menurut kenyataan itu.

Menurut JPBD, paras air Sungai Skudai, Kampung Pasir di sini menunjukkan bacaan 0.3 m iaitu paras waspada selain cuaca di Mersing dan Kota Tinggi dilaporkan hujan, manakala lapan daerah lain mendung hari ini. – Bernama


Dasar perbandaran jamin politik, ekonomi Melayu tak boleh ditangguh lagi

BANGI, 13 Safar 1444H, Sabtu – Proses perbandaran di negara ini memerlukan satu paradigma baharu yang memberikan tumpuan kepada orang Melayu.

Langkah itu perlu untuk mengelak daripada penyisihan Melayu dalam perbandaran.

Bahkan dasar sesuai demi kepentingan Melayu perlu digarap pimpinan politik berkuasa.

Bekas Pensyarah Program Hubungan Antarabangsa, Fakulti Sains Sosial dan Kemanusiaan, Universiti Malaysia Sabah (UMS), Dr Mohd Noor Yazid berkata, pihak berkuasa dan pemimpin politik Melayu perlu melihat proses perbandaran sebagai satu isu besar yang perlu dirancang dan ditangani dengan lebih baik.

Katanya, proses perbandaran yang sedang berlaku ini memungkinkan wujudnya negara dengan ciri kependudukan, objektif politik dan falsafah politik berbeza yang semestinya tidak akan memberi kesan positif bagi kestabilan serta kekuatan sebagai sebuah negara-bangsa dalam jangka panjang.

“Jangan apabila keadaan sudah benar-benar parah dan tidak dapat diperbaiki hingga nasi menjadi bubur, barulah kita terkial-kial mencari penyelesaian dan perubahan dasar.

“Realitinya, tindakan segera dan dasar perbandaran menjamin ekonomi dan politik Melayu tidak boleh ditangguhkan lagi,” katanya seperti dipetik dalam ruangan rencana di Berita Harian.

Dalam pada itu, beliau berkata, pemimpin sekarang perlu menjawab sama ada mereka sedar pertumbuhan bandar selama ini secara tidak langsung seolah-olah menghakis kawasan dominan pengundi Melayu dan membentuk satu kawasan baharu pengundi kaum bukan Melayu.

Ia akan membawa persoalan jangka panjang, iaitu apakah kesan kepada kestabilan politik Melayu dan negara yang pada asasnya didominasi pimpinan Melayu.

“Ini adalah beberapa persoalan perlu difikirkan bersama, terutama pemimpin politik Melayu dan pihak berkuasa dalam perancangan serta pembinaan bandar.

“Sejauh manakah persoalan kestabilan sosial dan politik diambil kira pimpinan negara kita? Sekiranya belum ada kesedaran, hal ini perlu dibangkitkan sekarang sebelum menjadi lebih parah dan sukar dibendung,” katanya.


Kenapa isu ‘pekebun durian Raub’ istimewa sangat pada MCA?

SEPERTI yang saya jangka, MCA akan bertindak sebagai ‘wakil’ parti dalam kerajaan untuk membela pekebun-pekebun haram seiring dengan tekanan DAP di pihak pembangkang dan dilengkapi dengan rangkaian badan bukan kerajaan (NGO).

Sudah terang lagi bersuluh yang ini adalah isu pencerobohan tanah yang sangat bersistematik dan rapi.

Dengan kata lain, ini adalah suatu kegiatan haram yang sangat nyata. Tetapi tanpa segan silu para politikus membela penceroboh-penceroboh ini.

Mengapa MCA begitu bersungguh hingga perlu tubuhkan sebuah jawatankuasa khas ‘tergempar’ di peringkat parti untuk isu ini, sedangkan mereka sendiri ada dalam kerajaan negeri Pahang yang sedang mencari jalan untuk menyelesaikan isu ini?

MCA juga mengakui bahawa kerajaan negeri sepatutnya boleh ‘lakukan lebih baik’ dalam menyelesaikan kes ini.

Istimewa dan pentingnya isu ini bagi mereka sehingga Timbalan Menteri Perpaduan (Ti Lian Ker) dan Setiausaha Agung MCA (Chong Sin Woon) turut sertai jawatankuasa tersebut selain pimpinan parti yang lain.

Kita bimbang mereka akan lobi lebih banyak lagi dari apa yang telah dikompromikan oleh kerajaan baru-baru ini.

Lihat sahaja, mengapa jawatankuasa ini ditubuhkan hanya selepas pekebun-pekebun ini mendapat ‘kemenangan kecil’ beberapa hari sebelum itu?

Ini tidak mustahil kerana kita tahu yang parti-parti Melayu dalam kerajaan sedang bersungguh-sungguh mahu memenangi hati masyarakat Cina kerana Pilihan Raya Umum ke-15 (PRU15) sudah dekat.

Dari sudut yang lain, sesiapa yang menceroboh sesuatu tidak sepatutnya diberikan apa-apa hak walau apa pun alasannya. Lebih-lebih lagi tanah yang diceroboh sebesar lebih 4000 ekar, bukan kecil-kecilan.

Jika kita berkompromi dengan modus operandi sebegini, kita telah membuka ‘floodgate’ untuk lebih ramai membuat perkara yang sama di seluruh negara.

Bayangkan, betapa mudahnya taikun-taikun boleh mendapat tanah nanti, sedangkan orang-orang kampung yang mengusahakan tanah secara halal akan terus bertani secara daif.

Kita harap pihak berkuasa khususnya Suruhanjaya Pencegahan Rasuah Malaysia (SPRM) dapat masuk campur dengan serius dalam isu ini kerana rakyat sudah mula sangsi dengan gerak-geri politikus-politikus yang mula melibatkan diri dalam isu ini.

Kita menyeru supaya rakyat dan NGO-NGO pantau rapat, sebagai ‘check and balance’ kepada kerajaan dan pihak berkuasa dalam isu ini kerana terbukti gelombang suara rakyat mampu mempengaruhi tindakan-tindakan kerajaan.

Aminuddin Yahaya
Presiden Ikatan Muslimin Malaysia (ISMA)


Letupan kedengaran di bandar Lviv, Ukraine

LVIV, 10 Syaaban 1443H, Ahad – Letupan kedengaran di bandar Lviv, barat Ukraine kira-kira 6 pagi waktu tempatan (0400 GMT) pada Ahad.

Terdahulu, siren amaran dibunyikan pada 3.30 pagi waktu tempatan, menyebabkan penduduk melarikan diri mencari perlindungan, lapor Xinhua.

Media Ukraine setakat ini belum mengeluarkan sebarang maklumat mengenai kejadian itu.

Menurut Agensi Berita UNN, letupan turut kedengaran di Kherson, selatan Ukraine dan siren amaran dibunyikan di kebanyakan bandar dan wilayah Ukraine.

Sejak krisis Rusia-Ukraine bermula pada 24 Februari, lebih 2.5 juta orang telah melarikan diri ke negara lain, dengan kira-kira dua juta lagi hilang tempat tinggal.

Sekurang-kurangnya 564 orang awam terbunuh dan 982 cedera, menurut Pertubuhan Bangsa-Bangsa Bersatu. – Bernama


UMNO-DAP bertelagah, Puad pula serang Ramasamy

BANGI, 23 Jamadilakhir 1444H, Isnin – Meskipun ‘sekapal’, hubungan UMNO dan DAP dilihat tegang apabila beberapa pemimpin kedua-dua parti saling menyerang antara satu sama lain.

Hubungan mula dingin apabila pemimpin DAP, P Ramasamy mengeluarkan kenyataan seolah menyerang Presiden UMNO, Datuk Seri Ahmad Zahid Hamidi.

Kenyataan Timbalan Ketua Menteri Pulau Pinang itu membayangkan Ahmad Zahid  bukan sahaja ‘beban’ kepada UMNO, bahkan juga Pakatan Harapan (PH) dan kerajaan sekarang, selagi beliau kekal presiden parti itu.

Bagaimanapun, Ahli Majlis Tertinggi UMNO, Datuk Mohd Puad Zakarshi tampil bersuara membela Ahmad Zahid dan menyifatkan Ramasamy juga  beban kepada DAP.

“Sebab itu DAP Putrajaya desak Ramasamy dikenakan tindakan disiplin. Dia marah kenapa seorang sahaja menteri India dalam Kabinet Anwar Ibrahim.

“Dia tuduh Dr Zakir Naik sebagai ‘syaitan’. Dia menjulang perjuangan keganasan LTTE.

“Lebih teruk dia tuduh kes tiga anak Loh Siew Hong yang memeluk agama Islam di Perlis sebagai penculikan. Ada tuduhan, Ramasamy sakit mental,” katanya menerusi hantaran di Facebook.

Sebelum ini, Ramasamy mendakwa, keputusan Persidangan Agung UMNO (PAU) 2022 yang meluluskan usul jawatan presiden dan timbalan presiden tidak dipertandingkan dalam pemilihan parti mungkin melegakan, tetapi umpama duri dalam daging buat UMNO, PH dan kerajaan diterajui Datuk Seri Anwar Ibrahim.

“Ahmad Zahid mungkin dilihat terselamat buat sementara waktu, namun beliau kelihatan sebagai ‘Albatross’ (masalah berterusan yang menjadi penghalang) yang melingkari UMNO dan juga PH serta Kerajaan Perpaduan,” dakwanya.


Gesa Wisma Putra ‘deal’ dengan AS, tarik kerakyatan Jocelyn Chia

Oleh Muhammad Danial Haziq

BANGI, 21 Zulkaedah 1444H, Sabtu – “Sombong betul ‘mak cik’ ini. Tak hormat sensitiviti org lain. Asal boleh buat lawak. Memalukan.

“Ingat setiap negara ada kelebihan dan kekurangan. Hormat menghormati antara satu sama lain adalah perkara yang perlu diamalkan. Belajarlah menghormati orang lain.”

Demikian antara luahan pengguna media sosial yang ‘berang’ dengan pelawak wanita kelahiran Singapura, Jocelyn Chia apabila memperlekehkan Malaysia dan mempersenda tragedi MH370, baru-baru ini.

Chia dikecam selepas bertindak keterlaluan dalam satu persembahan komedi berdiri ‘Singapore vs Malaysia’ yang dipercayai diadakan di Manhattan, New York.

Wanita itu turut membandingkan Malaysia yang hanya bertaraf negara membangun, berbanding negaranya lebih maju selepas lebih 40 tahun selepas berpisah dari Tanah Melayu.

Kebanyakan warganet menggesa kerajaan Madani mengambil tindakan sewajarnya terhadap pelawak itu.

“Harap Wisma Putra deal dengan US Embassy untuk kenakan tindakan lanjut. Buang kerakyatan dia atau sumbatkan dia dalam penjara kerana menghasut,” kata Husnudin Adnan.

“Harap kerajaan Malaysia senarai hitam kan minah ni, jangan bagi masuk Malaysia, kerajaan kena tegas sikit. Ini pasal kedaulatan negara,” ujar Yap Nguyen.

“Saya cadangkan Kerajaan Malaysia saman perempuan tersebut dan ahli keluarga mangsa perlu mengambil tindakan undang-undang dengan menyaman wanita tersebut, baru dia tahu erti penyesalan,” kata Mohd Firdaus.

“Apa tindakan kerajaan, setidaknya senarai hitamkan dia tidak boleh masuk negara kita..jika betul kita negara berdaulat,” ujar Shakri Othman.

Meskipun begitu, terdapat juga warga Singapura yang turut mengutuk tindakan Jocelyn dan menyatakan bahawa kedua-dua negara tersebut mempunyai hubungan yang baik.

“Aku sendiri rakyat Singapura kecam lawak dia. Jujur kebanyakan orang Singapura marah dengan lawak bodah dan tidak hormat sensiviti orang lain,” kata Rajim Mohd menerusi ruangan komen di Youtube.

“I’m Singaporean…bertindak secara professional. Dia perlu minta maaf kepada bemua rakyat Malaysia,” tegas Siti Seow.

“Terus terang aku sebagai rakyat Singapura amat-amat malu dan marah terhadap perempuan yang bernama Jocelyn Chia.

“Sungguh biadap dan amat jijik lawak nya, maju jaya jiran negara Malaysia,” kata Shahrom Yahya.

Terdahulu, Kerajaan Singapura memohon maaf kepada seluruh rakyat Malaysia berikutan tindakan melampau Jocelyn Chia.

Pesuruhjaya Tinggi Singapura ke Malaysia, Vanu Gopala Menon berkata, Chia tidak lagi memegang kewarganegaraan Singapura dan kata-kata atau tindakannya sama sekali tidak mencerminkan pandangan negara itu.

Dilaporkan, Chia yang berusia 39 tahun itu kini menetap di Amerika Syarikat.


Ustazah Nazirah ambil tindakan undang-undang terhadap P Ramasamy

BANGI, 11 Syaaban 1443H, Selasa – Ustazah Nazirah Nanthakumari Abdullah dilaporkan, telah mengambil tindakan perundangan terhadap Timbalan Ketua Menteri II Pulau Pinang, Dr P Ramasamy berhubung isu anak-anak Loh Siew Hong.

Pendakwah bebas, Firdaus Wong Wai Hung berkata, Ustazah Nazirah telah meminta bantuan Multiracial Reverted Muslims (MRM) bagi mengambil tindakan terhadap fitnah dilemparkan Ramasamy.

“Kami diam bukan kerana takut atau lemah, tetapi kami diam kerana kami buat kerja dalam diam & biarkan anda terus bercakap.

“Berani kerana benar, edit & padam kerana salah. Sudah terlambat untuk edit atau padam kerana segalanya sudah kami save. Andai dipadamkan sekalipun, IT expert kami dah simpan elok-elok.

“P Ramasamy, jumpa di mahkamah!” kongsinya dalam satu hantaran di Facebook, hari ini.

Sebelum ini, Ustazah Nazirah yang melindungi ketiga-tiga anak Loh bukan sahaja dituduh menculik remaja bahkan pernah menerima ugutan bunuh.

Loh selaku pemohon memfailkan writ habeas corpus terhadap Ustazah Nazirah selaku responden pertama dan pihak yang menahan ketiga-tiganya sebagai responden kedua.

21 Februari lalu, Mahkamah Tinggi Kuala Lumpur memerintahkan tiga beradik yang dalam jagaan Jabatan Kebajikan Masyarakat (JKM) diserahkan kepada ibu kandung mereka, selepas membenarkan permohonan habeas corpus difailkan ibu tunggal itu.


Bangladesh pindah kumpulan ke-2 Rohingya ke Bhashan Char

DHAKA, 12 Jamadilawal 1442H, Ahad – Bangladesh akan memindahkan kumpulan kedua pelarian Rohingya dari negara jiran Myanmar ke pulau terpencil Bhasan Char di Teluk Bengal bulan ini – walaupun ada desakan oleh kumpulan hak asasi untuk tidak melakukan pemindahan lanjut.

Dua pegawai yang berpengetahuan langsung berhubung perkara itu berkata, kira-kira 1,000 pelarian Rohingya – etnik minoriti muslim yang melarikan diri dari Myanmar – akan ditempatkan ke pulau itu dalam beberapa hari akan datang selepas Bangladesh memindahkan lebih 1,600 orang awal bulan ini.

“Mereka akan dipindahkan ke Chittagong terlebih dahulu dan kemudian ke Bhasan Char, bergantung pada air pasang,” kata salah seorang pegawai yang enggan mendedahkan namanya memandangkan isu itu belum diumumkan.

Wakil pegawai kerajaan Bangladesh yang bertanggungjawab ke atas pelarian, Mohammed Shamsud Douza berkata, pemindahan semula itu dilakukan secara sukarela.

“Mereka tidak akan dihantar bertentangan dengan kemahuan mereka,” katanya.

Sementara itu, Pertubuhan Bangsa-Bangsa Bersatu (PBB) berkata, bahawa pihaknya tidak dibenarkan melakukan penilaian teknikal dan keselamatan di Bhasan Char – sebuah pulau yang sering dilanda banjir di Teluk Bengal – dan tidak terlibat dalam pemindahan pelarian ke sana.

Bangladesh berkata, hanya memindahkan mereka yang rela untuk berpindah dan langkah itu akan mengurangkan kesesakan kronik di kem yang menjadi tempat tinggal lebih daripada satu juta Rohingya.

Bagaimanapun para pelarian dan pekerja kemanusiaan berkata, sebahagian orang Rohingya telah dipaksa ke pulau itu.

Awal bulan ini, Menteri Luar Bangladesh, Abdul Momen berkata kepada Reuters bahawa PBB perlu terlebih dahulu menilai dan mengesahkan betapa kondusifnya persekitaran di negara Rakhine Myanmar untuk memulangkan pelarian, sebelum melakukan penilaian terhadap Bhasan Char.

Beberapa percubaan untuk memulakan pemulangan Rohingya ke Myanmar gagal selepas pelarian berkata, mereka terlalu takut akan keganasan untuk kembali. – Agensi


Terowong SMART dibuka semula selepas ditutup hampir dua jam

KUALA LUMPUR, 15 Rabiulawal 1444H, Rabu – Terowong Lebuhraya SMART kembali beroperasi selepas ditutup hampir dua jam susulan hujan lebat yang melanda Lembah Klang sejak awal pagi tadi.

Pusat Kawalan SMART dalam hantarannya menerusi laman Facebook memaklumkan sistem telah kembali kepada mod 1 iaitu dibuka kepada trafik pada 9.30 pagi.

“Jumlah kadar air Sungai Klang-Sungai Ampang telah dilencongkan sebanyak 1,743,923 meter padu,” menurut pusat kawalan itu.

Terdahulu, terowong lebuhraya SMART beroperasi dalam mod 3 kira-kira pukul 8 pagi tadi iaitu terowong trafik ditutup dan dikosongkan daripada kenderaan manakala air banjir dialirkan di bahagian bawah terowong.

Sementara itu, menurut Info Trafik Kuala Lumpur @klccc_dbkl dalam laman Twitternya memaklumkan keadaan trafik di beberapa laluan utama memasuki ibu kota juga sesak antaranya dari Bandar Tasik Selatan ke Desa Tun Razak, dari Ukay Perdana ke Ampang, dari Petronas/Shell Teknologi Park Malaysia ke Tol Sungai Besi.

Kesesakan juga berlaku di Jalan Tun Razak dari Institut Jantung Negara (IJN) ke Bulatan Pahang dan dari Bangunan RHB ke Kedutaan Amerika Syarikat. – Bernama


336 mati angkara ajaran sesat di Kenya

NAIROBI (Kenya), 28 Zulkaedah 1444H, Sabtu – Sebanyak 10 lagi mayat ditemukan ketika polis menjalankan operasi penggalian di Hutan Shakahola Kenya, menjadikan angka kematian mangsa kebuluran kumpulan ajaran sesat meningkat kepada 336.

Jumlah mangsa yang ramai menyebabkan Menteri Dalam Negeri, Kithure Kindiki, memohon maaf dan mengakui bahawa pihak berkuasa sepatutnya dapat mencegah kematian-kematian itu.

“Saya ingin memohon maaf kepada rakyat Kenya hari ini seperti yang dilakukan oleh presiden kami. Adalah jelas bahawa terdapat kelalaian dalam rejim kerajaan sekarang dan sebelum ini yang menyebabkan kematian ramai rakyat di Shakahola,” lapor Agensi Anadolu memetik kenyataannya.

Operasi mengeluarkan mayat yang memasuki fasa ketiga dua minggu lalu, telah ditangguhkan sementara bagi menjalankan autopsi ke atas mayat yang dijumpai.

Beratus-ratus mayat ditemukan di Hutan Shakahola sejak April semasa siasatan dijalankan ke atas kultus yang diketuai Pastor Paul Nthenge Mackenzie.

Mackenzie dituduh mengarahkan pengikut-pengikutnya untuk berlapar supaya mereka dapat masuk ke syurga sebelum kiamat.

Siasatan mendapati beberapa mangsa kehilangan organ mereka, yang menimbulkan kecurigaan tentang perdagangan organ manusia. – Bernama


Hina Rasulullah ﷺ atas dasar kebebasan bersuara perangai jijik!

BANGI, 7 Rabiulawal 1442H, Sabtu – Tiada siapa dapat memberi jaminan yang seluruh umat Islam akan mampu menahan kesabaran sekiranya junjungan besar mereka Nabi Muhammad ﷺ dihina secara bertubi-tubi.

Apa yang mengecewakan adalah Perancis, sebuah negara yang memiliki jutaan rakyat beragama Islam secara terang-terangan menyokong tindakan menghina Rasulullah ﷺ atas dasar kebebasan bersuara.

Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman menyifatkan, tindakan Perancis bersolidariti bersama guru yang dipenggal kepala kerana mempamerkan kartun wajah Nabi Muhammad ﷺ sebagai perangai yang menjijikkan.

“Oleh sebab itu, Islam mengharamkan umatnya menghina sembahan orang lain. Hikmah bagi hukum itu ialah mengelakkan tindak balas.

“Perancis sengaja mengundang tindak balas. Jahat,” katanya menerusi hantaran di Facebook hari ini.

Ahad lalu, ribuan penunjuk perasaan membanjiri Paris dan bandar di seluruh Perancis sebagai solidariti terhadap guru yang dipenggal kepala kerana mempamerkan kartun berwajah Nabi Muhammad ﷺ.

Penunjuk perasaan di Place de la Republique memegang poster sambil melaungkan ‘tidak perlu pemikiran totaliterisme’ dan ‘saya seorang guru’ bagi mengenang rakan sekerja, Samuel Paty yang dibunuh.

Paty maut selepas kepalanya dipenggal di luar sekolah dekat Conflans Saint-Honorine, petang Jumaat lalu.

Guru subjek Sejarah berkenaan sebelum itu menunjukkan kartun Nabi Muhammad ﷺ sebagai bahan perbincangan mengenai kebebasan bersuara.

Susulan kejadian itu, pihak berkuasa menembak mati suspek yang merupakan lelaki pelarian Chechen berusia 18 tahun.


EU tuntut Israel bayar pampasan roboh sekolah di Tebing Barat

LONDON, 2 Safar 1445H, Sabtu – Kesatuan Eropah (EU) menggesa negara haram Israel  menghormati hak kanak-kanak Palestin dalam mendapatkan akses pendidikan.

Delegasi EU ke Palestin dalam hantaran di X – yang sebelum ini dikenali sebagai Twitter – turut menuntut Israel membayar pampasan kerana merobohkan sebuah sekolah di Tebing Barat yang diduduki.

“Terkejut dengan perobohan sekolah yang dibiayai EU di Ein Samiya di Tebing Barat yang diduduki,” katanya.

EU menggesa Tel Aviv untuk menghormati hak pendidikan untuk kanak-kanak Palestin, sekali gus membayar semula pampasan kepada EU susulan memusnahkan pembiayaan itu.

Dalam satu kenyataan, Kementerian Pendidikan Palestin memaklumkan pihak berkuasa Israel merobohkan Sekolah Ein Samia, yang terletak di timur Ramallah.

Tindakan itu dilakukan kononnya atas alasan premis berkenaan tidak mempunyai lesen, kata kementerian.

UNESCO Palestin berkata, sekolah terbabit sengaja dirobohkan menjelang beberapa hari sebelum permulaan sesi persekolahan baharu.

“Dalam tempoh 12 bulan lalu, tiga sekolah telah dirobohkan sehingga menjejaskan 78 pelajar, manakala 58 sekolah kekal di bawah ancaman dirobohkan,” katanya.-  Agensi


54 ahli MT UMNO sokong BN-PH bergabung, kata Zahid

SEREMBAN, 15 Muharam 1445H, Rabu – Presiden UMNO, Datuk Seri Ahmad Zahid Hamidi berkata, keputusan parti Barisan Nasional (BN) untuk bekerjasama dengan Pakatan Harapan (PH), yang membawa kepada pembentukan kerajaan perpaduan bukanlah sepihak.

Dalam ucapannya pada ceramah berkempen bagi calon BN malam tadi, Zahid berkata, majoriti ahli Majlis Tertinggi UMNO ketika itu menyokong keputusan untuk bekerjasama dengan PH dan membentuk kerajaan perpaduan.

Pengerusi BN itu berkata, UMNO membuat keputusan atas titah Yang di-Pertuan Agong untuk membentuk kerajaan perpaduan bagi menyelesaikan kebuntuan politik.

Parti itu, katanya, mengadakan mesyuarat selama lima jam di kalangan 56 ahli majlis tertinggi parti.

“Daripada jumlah itu, 54 daripada mereka bersetuju dengan saya untuk menjunjung titah Yang di-Pertuan Agong dan membentuk kerajaan perpaduan.

“Hanya dua daripada mereka tidak bersetuju. Salah seorang daripada mereka termasuk seorang pemimpin, yang meminta saya memecatnya selepas saya menggantungnya daripada parti.

“Dia minta saya pecat dia. Itu (UMNO) Tanjong Karang (ketua bahagian). Dan sekarang, dia ‘gila talak’,” kata Zahid seperti dilapor NST.

Walaupun Zahid tidak menyebut sebarang nama, difahamkan beliau merujuk kepada Tan Sri Noh Omar, yang dipecat daripada UMNO awal tahun ini.

“Mesyuarat yang bermula pada jam 8.30 malam itu hanya berakhir pada jam 1.31 pagi keesokan harinya, kerana saya memberi peluang kepada ahli majlis tertinggi parti untuk berkongsi pandangan mengenai perkara itu.

“Dan sesetengah orang mempunyai keberanian untuk mengatakan bahawa saya tidak demokratik (semasa membuat keputusan untuk UMNO bekerjasama dengan PH untuk membentuk kerajaan perpaduan),” katanya.

Pada majlis sama, Zahid turut mengucapkan terima kasih kepada kepimpinan tertinggi PH khususnya Presiden Parti Amanah Negara (Amanah), Datuk Seri Mohamad Sabut kerana memberikan kerusi DUN Lenggeng kepada BN pada pilihan raya negeri.

Sebelum pembubaran DUN Negeri Sembilan ke-14, Lenggeng merupakan salah satu daripada tiga kerusi yang disandang Amanah.

“Alhamdulillah Lenggeng diberikan kepada UMNO dan BN atas semangat muafakat dalam kerajaan perpaduan,” katanya.

Beliau turut mengingatkan ahli BN dan UMNO daripada mensabotaj parti itu pada pilihan raya negeri 12 Ogos di Negeri Sembilan.

“Insyallah (Insya-Allah), rakan-rakan dari PKR, Amanah dan DAP akan membantu kita dalam pilihan raya negeri.

“Bagaimanapun, saya ingin katakan di sini ialah jangan sabotaj dari dalam parti,” katanya.


Permohonan PerantiSiswa mulai 15 April

KOTA BHARU, 7 Ramadan 1443H, Sabtu – Permohonan Pakej PerantiSiswa Keluarga Malaysia bagi pelajar institut pengajian tinggi (IPT) daripada golongan B40, akan dibuka mulai 15 April ini, kata Menteri Komunikasi dan Multimedia, Tan Sri Annuar Musa.

Beliau berkata, sebanyak 400,000 pelajar seluruh negara di bawah Kementerian Pengajian Tinggi (KPT), dijangka mendapat manfaat daripada program tersebut.

“Mahasiswa dan mahasiswi boleh memulakan proses membuat permohonan untuk mendapatkan peranti, yang akan disampaikan di tempat mereka belajar. Sekiranya mereka berada di rumah mereka boleh membuat permohonan secara dalam talian, walaupun tidak berada di kampus.

“Bagi pelajar yang belajar secara pengajian jarak jauh (PJJ), mereka perlu berdaftar dengan universiti asalkan mempunyai nombor matrik walaupun tidak hadir ke kampus, tetapi mereka boleh mohon,” katanya selepas menyampaikan bakul Ramadan di Kampung Berangan, Kadok, di sini hari ini.

Mengulas lanjut, Annuar berkata, peranti tersebut dijangka akan diserahkan kepada pelajar pada minggu kedua Jun.

“Peranti ini bukan kualiti rendah dan diambil daripada jenama yang ada dalam pasaran terbaik.

“Peranti tersebut akan diagihkan dalam dua sesi iaitu sesi pertama melibatkan kira-kira 60 peratus daripada jumlah keseluruhan penerima dan diutamakan kepada semua pemohon yang mempunyai data-data lengkap,” katanya.

Ahli Parlimen Ketereh itu berkata, bagi sesi kedua pula, ia melibatkan kes-kes rayuan tetapi tidak lewat 60 hari selepas daripada sesi pertama, dan penyampaian peranti itu akan dipercepatkan.

Menurutnya, peranti yang diagihkan nanti akan mempunyai jaminan (waranti) termasuk jika berlaku kerosakan, mereka boleh mengembalikan untuk diganti baharu.

“Peranti ini boleh diguna pakai selama mana selagi mereka berada di pusat-pusat pengajian, setelah tamat belajar nanti, baharulah mereka boleh menyerahkannya semula peranti berkenaan kepada pusat pengajian.

“Konsep ini adalah konsep kebolehgunaan peranti percuma selama tempoh mereka menjadi pelajar dan ia tidak boleh pindah milik, tidak boleh dijual, tidak boleh dihilangkan, sebab selagi mereka masih belajar peranti itu akan dikira masih berdaftar sebagai milik kerajaan,” katanya.

Jelas beliau, perincian kepada kaedah mengenai program itu akan dimaklumkan selepas 15 April ini.

“Tawaran itu akan dibuka dalam e-portal rasmi Kementerian Komunikasi dan Multimedia yang dikhususkan untuk program peranti siswazah sahaja, bukannya di dalam laman web yang lain,” katanya. – Bernama


Kertas siasatan kes Guan Eng diserah ke pejabat pendakwaan

GEORGE TOWN, 23 Safar 1443H, Khamis – Polis Pulau Pinang telah menghantar kertas siasatan kes Setiausaha Agung DAP, Lim Guan Eng berhubung dakwaan ingkar arahan kuarantin kendiri dengan menghadiri persidangan Dewan Undangan Negeri (DUN) Pulau Pinang pada 2 September lepas ke Pejabat Pendakwaan Pulau Pinang, baru-baru ini.

Ketua Polis Pulau Pinang, Datuk Mohd Shuhaily Mohd Zain berkata, ketika ini pihaknya masih menunggu arahan selanjutnya daripada Pejabat Pendakwaan Pulau Pinang untuk tindakan seterusnya.

“Pihak polis telah selesai menyiasat kes itu dengan 11 orang termasuk Lim direkodkan keterangan bagi membantu siasatan dan kertas siasatannya juga telah dihantar ke Pejabat Pendakwaan Pulau Pinang untuk tindakan seterusnya.

“Sehingga kini kertas siasatan masih belum mendapat sebarang arahan dari Pejabat Pendakwaan Pulau Pinang, siasatan kes itu dijalankan mengikut Kertas Enkuiri Polis (KEP),” katanya ketika dihubungi hari ini.

Pada 8 September, jurucakap Pemuda Gerakan Pulau Pinang Mohd Aswaad Jaafaf membuat laporan polis terhadap Lim yang didakwa mengingkari peraturan kuarantin kendiri.

Laporan polis itu dibuat selepas peguam Lim, Gobind Singh Deo yang mewakili bekas Ketua Menteri Pulau Pinang itu dalam perbicaraan kes rasuah membabitkan projek pembinaan terowong dasar laut, memaklumkan kepada Mahkamah Sesyen Kuala Lumpur bahawa anak guamnya itu telah diarah menjalani perintah kuarantin kendiri selama 10 hari bermula 1 hingga 10 September.

Bagaimanapun, Lim telah menafikan dakwaan bahawa beliau telah melanggar syarat kuarantin kendiri dan berkata beliau hanya dimaklumkan pada 2 Sept berhubung perkara itu selepas menghadiri persidangan DUN. – Bernama


Puad minta Muhyiddin henti gerakan ‘tebuk atap’

BANGI, 29 Muharram 1445H, Rabu – Sejurus Pilihan Raya Negeri (PRN), Datuk Dr Mohd Puad meminta Pengerusi Perikatan Nasional (PN) Tan Sri Muhyiddin Yassin menghentikan sebarang langkah ‘tebuk atap’.

Menerusi hantaran di akaun Facebooknya hari ini, Ahli Majlis Kerja Tertinggi (MKT) UMNO itu berkata, rakyat sudah membuat keputusan pada Sabtu lalu.

“Muhyiddin kena tunggu Pilihan Raya Umum Ke-16 (PRU16) jika mahu jadi Perdana Menteri semula,” katanya.

Pada masa sama, beliau berharap Muhyiddin pertimbang cadangan Gabungan Pilihan Raya Bersih dan Adil (Bersih) supaya Kerajaan Perpaduan dan PN melakukan perjanjian damai susulan PRN.

“PRN sudah selesai. Eloklah semua parti tumpu pembangunan ekonomi dan kesejahteraan rakyat.

“Mudah-mudahan Muhyiddin setuju,” katanya.

Terdahulu, Bersih menegaskan, kini adalah masa untuk semua parti politik kembali ke meja perundingan bagi membentuk perjanjian damai yang bukan sahaja kedua-dua pihak, tetapi paling utama adalah rakyat.

Menurutnya, ‘politiking’ yang berlarutan dan rancak setiap kali berlaku pilihan raya menyebabkan tumpuan kerajaan-kerajaan sebelum ini dialihkan daripada melaksana tugas mereka dan membuat rakyat kecewa.

“Pada pandangan kami, ia mengecewakan sebahagian besar rakyat Malaysia yang hanya mahu meneruskan cabaran hidup seharian.

“Isu 3R (raja, agama dan bangsa) yang sering diputarkan menegangkan hubungan antara kaum yang hidup beriringan antara satu sama lain, mengancam keharmonian dan kedamaian kita nikmati sebagai sebuah negara,” katanya.

Keputusan PRN baru-baru ini menyaksikan status quo di enam negeri iaitu Kerajaan Perpaduan berjaya mengekalkan Selangor, Pulau Pinang dan Negeri Sembilan manakala PN pula mengekalkan kuasa mereka di Kedah, Terengganu serta Kelantan.

Bagaimanapun, prestasi Barisan Nasional (BN)-UMNO dalam PRN ini merudum teruk berbanding keputusan PRU14 yang lalu apabila sekadar memperolehi 19 kerusi daripada 108 yang ditandingi.